نێچیرڤان بارزانی و هادی عامری کۆبوونەوە\nسەرەتا › سپی میدیا › نێچیرڤان بارزانی و هادی عامری کۆبوونەوە\n2018/10/04 | 18:15\n(هەواڵ كوردستان)- نێچیرڤان بارزانی لەگەڵ هادی عامری سەرۆکی هاوپەیمانیی فەتح کۆبوەوە و گفتوگۆیان کرد دەربارەی قۆناغی داهاتووی عێراق و پارێزگاریکردن لە بنەماکانی سازان و هاوسەنگی.\nلە ڕاگەیەندراوێکدا حکومەتی هەرێمی کوردستان بڵاویکردەوە لە کۆبوونەوەیەکدا هەردوولا گفتوگۆیان کردووە دەربارەی پرۆسەی سیاسیی عێراق و قۆناغی داهاتوویان تاوتوێ کردووە.\nلە ڕاگەیەندراوەکەدا هاتووە "هەردوولا جه‌ختیان له پرۆسه‌یه‌كى سیاسیى ته‌ندروست بۆ ئێستا و قۆناغى داهاتووى عێراق كرده‌وه به شێوه‌یه‌ك وه‌ڵامده‌ره‌وه‌ى خواست و هیواكانى پێكهاته‌كانى عێراق بێت و هه‌موو پێكهاته‌كان خۆیان له پرۆسه‌ى سیاسیى و به‌ڕێوه‌بردنى وڵاتدا ببیننه‌وه و له‌پێناو سه‌قامگیریی و سه‌ركه‌وتنى پرۆسه‌ى سیاسییدا، پارێزگارى له بنه‌ماكانى سازان و هاوسه‌نگى و هاوبه‌شیی بكرێت."\nبەگوێرەی ڕاگەیەندراوەکە، سەرۆکی هاوپەیمانی فەتح بەردەوامیی گفتوگۆ و کۆبوونەوەکانی نێوان حکومەتی هەرێمی کوردستان و حکومەتی فیدراڵیی عیراقی بە پێویست زانیوە.\nلە کۆتایی راگەیەندراوەکەی حکومەتی هەرێمی کوردستاندا ئاماژە بەوە کراوە، هەردوولا پرسی پێکهێنانی کابینەی نوێی حکومەتی عێراقیان تاوتوێ کردووە و پشتگیرییان بۆ عادل عەبدولمەهدی دوپاتکردووەتەوە، کە ڕاسپێردراوە بۆ پێکهێنانی حکومەتی داهاتووی عێراق.


كوردگۆل Archives | Page 5 of 166 | KurdGoal\nته‌مموز 1, 2020 1:39 PM\nڤیدیۆ: گۆڵی دووەمی مانچێستەر یونایتد دژی شیفیلد یونایتد\nالدوري الانجليزي : مان يونايتد 2 × 0 شيفيلد يونايتد | هدف مارسيال#MUNSHU في حال تم حجب الفيديو تجدونه هنا @ggo_l1 ⇩⚽ Telegram : ء\nڤیدیۆ: گۆڵی یەکەمی مانچێستەر یونایتد دژی شیفیڵد یونایتد\nمانشستر يونايتد 1 × 0 شيفيلد يونايتد | هدف انتوني 🎥 pic.twitter.com/QRQWw96oqI — فهد | اهداف مباريات كرة القدم (@FAHAD__10SA) June 24, 2020\nسەرچاوە هەواڵییەکانی ئەڵمانیا ئاشکرای دەکەن کە یۆرگن کڵۆپ ڕاهێنەری لیڤەرپووڵی ئینگلیزی هەوڵەکانی خستوەتە گەڕ بۆ دەستەبەر کردنی یاریزانێکی بایرن میونشن. پێگەی (بێڵد)ـی ئەڵمانی ئاشکرای\nڤیدیۆ:گۆڵی یەكەمی بارسێلۆنا دژی بلباو\nقووووووووووووووووووووووووووووووووووووووووووووووووووووووووووووووووووووووووووووووووووووووووووول برشلونة الاول , راكيتيش HD حسابي الاساسي @iF26L_ pic.twitter.com/X3owOYT8Sd — فيصل اهداف (@CSHD93) June 23, 2020\nڤیدیۆ:گرێزمان هەلێكی زێڕینی لەدەستدا!\nغريزمان . . . #BarçaAthletic 🔵🔴 pic.twitter.com/DJQjj4fMMN — 🎦 FCBW Media (@FCBW_Med1a) June 23, 2020\nڤیدیۆ:گۆڵی دووەمی تۆتنهام دژی وێستهام\nالدوري الانجليزي | توتنهام 2 × 0 ويستهام | هدف هاري كين في حال تم حجب الفيديو تجدونه هنا @ggo_l1 ⇩⚽ Telegram : ء https://t.co/4tklEazQQG\nڤیدیۆ:ڤار گۆڵێکی ناوازەی تۆتنهام ڕەتدەکاتەوە\nتوتنهام 0 × 0 وست هام | هددف سووون الملغي #TOTWHU ــــــــــــــــــــــــــــــــــــــــــــ المتابعة للحساب الاساسي فقط :  @Faster__Goal pic.twitter.com/Qi0U07eOr1 — aaaaanxnxnc (@aaaaanxnxnc) June 23,\nبەپەلە: ئەستێرەیەکی بارسێلۆنا دەبێتە یاریزانی تیپەکەی ڕۆناڵدۆ\nکەمێک پێش ئێستا پێگەی سکای سپۆرتسی ئیتاڵی هەواڵی ڕێکەوتنی نێوان بارسێلۆنا و یۆڤێنتسی لەسەر گواستنەی ئارسەر میلۆ بڵاو کردەوەوە سکای لە هەوڵەکەی ئاماژەی ئەوە کردووە،\nریال مه‌درید له تویته‌ر سه‌ره‌خۆشی له بنه‌ماڵه‌ی ئه‌حمه‌د ڕازی كرد\nکۆچی ناوادەی ئەستێرەی پێشووی ئاسیا و هەڵبژاردەی عێراق ئەحمەد ڕازی بەڤایرۆسی کۆرۆنا نەک هەر ناوەخۆی عێراق و ئاسیا بەڵکو یانە و پێگە گەورەکانی جیهانیشی ناچار\nگواردیۆلا تا كۆتایی وه‌رز له تواناكانی ئه‌ستێره‌یه‌كی یانه‌كه‌ی بێبه‌ش ده‌بێت\nله یارییه‌كانی گه‌ڕی 30 پرێمه‌رلیگ مانچێسته‌ر سیتی میوانداری بێرنلی كرد توانی به ئه‌نجامێكی گه‌وره به 5 گۆڵی بێ به‌رانبه‌ر یارییه‌كه بباته‌وه، به‌ڵام له یارییه‌كه ئه‌ستێره‌یه‌كی\nڤیدیۆ:ڕۆناڵدۆ هەلێكی ئاسانی لەدەستدا!\nبولونيا 0 × 2 يوفنتوس | فرصتين لليوفي#BolognaJuveــــــــــــــــــــــــــــــــــــــــــــ المتابعة للحساب الاساسي فقط : @Faster__Goal pic.twitter.com/Pm6MyKuctx — aaaaanxnxnc (@aaaaanxnxnc) June 22, 2020


گێچەڵی سێکسی له‌دامه‌زراوه‌كانی هه‌رێمی كوردستاندا\nگێچەڵی سێکسی :پرسێک، لەشاراوەیی و دەربازبوونی بکەرانی !..\nگێچەڵی سێکسی لە دامەزراوەکاندا بەشێوەی جیاواز هەیە،\nوێستگه نیوز- هەڵشۆ عەبدولفەتاح\nپرسی گێچەڵی سێکسی لەهەرێمی کوردستان لەچوارچێوەی یاساکانی عێراق و هەرێمی کوردستان کاری پێدەکرێت و دەتوانرێت بەپێی ئەو یاسایە رێکاری یاسایی بەرامبەر بگیرێتەبەر. ڕێکارە یاساییەکانیش لەسەر بنەمای بونی داوای یاسای دەبێت، کە بەپێی مادەی (402) لە یاسای سزادانی عێراقی ژمارە 111ی ساڵی 1969.\nتێبینی هەردوو ناوی قوربانیەکە خوازراوە.\nئەم چیرۆکە به هاوکاری و پشتیوانی رێخراوی "Internews” ئامادەکراوە لەسەر پرسی گێچەڵی سێکسی لە هەرێمی کوردستان.\nئه‌م بابه‌ته به‌هه‌مائاهه‌نگی له‌گه‌ڵ گۆڤاری ژن بڵاوده‌كراوه‌ته‌وه\nئه‌م بابه‌ته 9972 جار خوێنراوه‌ته‌وه


Yalla – الصفحة 3 – Find anything you need on Yalla\nتمّ النشر بواسطةيلا فبراير 19, 2018 نُشر فيژیانالوسوم: خەو بینیناترك تعليقًا على خەو بینین.. پەیامەكانی چیین؟\nزیندان شوێنێکە بۆ سزادان لە سەر هەڵەیک، هەرچەندە هیچ پاساوێک نیە بۆ دەست درێژى کردنە سەر خەڵک یاخود دزى وکوشتن وهەر تاوانێکى تر ، بەڵام هەندى جار دوور لەویستى خۆى ولە ژێر کاریگەرى بارودۆخى ژیان مرۆڤ دەکەویتە زیندانەوە، هەڵبەت لەوێش سزاى خۆى وباجى هەڵەکانى دەدات، بەڵام ئایە دواتر شایەنى ئەوەیە کە دەرچوو سزایەکى هەتا هەتایی وقورسترى ڕوبەڕوو بێت لە لایەن کۆمەڵگەوە یاخود دەبێت یارمەتى بدرى بۆ ئەوەى ژیانێکى تەندروستر بژى وناچار نەبێت جارێکى تر ولە ژێر دۆخى دژوارتر هەڵە بکاتەوە؟\nئەم نوسراوە خاتوو “ئاڤان فارس” لە یەکێک لە زیندانەکان لە شارى هەولێر دەستى کەوتوە وبەدەستى زیندانییەکە نوسراوە، وگوزراشت لە ترس لە ڕوانینى کۆمەلگە دەکات دواى بە جێهشتنى زیندان.\n“ئێستا هەستێکى زۆر خۆشم هەیە ، وهەست ناکەم کەمن ئێستا بەند کراوم ، ودلیشم زۆر خۆشە ،حەز دەکەم کاتێک کە چوومە دەرەوە خەڵکەکە بە چاوى سوک سەیرم نەکەن ،وهەر وەکو کەسێکى ئاسایی بن لەگەڵم ، چونکە هەموو هەڵە دەکات، وابزانم کەسێک کە کەوت دەتوانێ هەڵسێتەوە ،بەڵکو ئەوە بە ئیرادەى خۆى”\nرۆژگارى ئەمرۆمان گۆراوە، وزۆرێک لە ئێمە بەهۆى ئەوەى زۆر مەشغوڵین و کاتەکانمان بەشى کارەکانمان ناکات، بۆیە ڕیگاى ئاسان دەگەرێن، بۆ کڕێنى پێداویستییەکانى رۆژانەمان، بۆ نمونە لەجیاتى ئەوەى بڕۆینە بازارو کاتێکى زۆر تەرخان بکەین بۆ گەڕان بەدواى جل و بەرگ، بەشێوەیەکى ئۆنلاین بەشێوەیەکى ئاسان دەتوانین بگەینە زۆرترین بەرهەمى جل و بەرگى کۆمپانیا و بازارە گەورەکانى جیهان، بەڵام هەندێک لەئێمە کە جل و بەرگ بەشێوەى ئۆنلاین دەکڕین ڕووبەرووى گرفتى جیاواز دەبێنەوە.\nئەمانە 10 ڕینمایین بۆ کڕینى جل و بەرگ بەشێوەیەکى ئۆنلاین:\n١- ئەندازەى خۆتان وەربگرن\nلەبەرئەوەى گەڕانەوەى جل و بەرگ لەکاتى کڕین بەشێوەى ئۆنلاین ئاسان نییە، هەروەها زۆرجار ڕوودەدات جل و بەرگەکان بەپى کۆمپانیا و مارکەکان دیزاین و ئەندازەکانیان دەگۆرێت، بۆیە واباشە خۆتان پرۆسەى ئەندازەکردنى خۆتان بەپى جەستەتان لە بەرزى و پانى و هەروها کەمەر و بەشەکانى دیکە ئەنجام بدەن، جگە لەوە ئەگەر نەکرا ئێوە خۆتان ئەو پرۆسەیە ئەنجام بدەن، هەوڵبدەن لەرێگەى بەرگدرویەک ئەنجامى بدەن و لاى خۆتان هەڵیبگرن.\n٢- سەیرى سایتى کۆمپانیاى سەرەکى بکەن\nفرۆشگا و بازارەکانى ئۆنلاین، بەرهەمى کۆکراوەى چەندین کۆمپانیاى جیاوازى جیهانى نمایش دەکەن، بۆیە زۆر گرنگە هەوڵبدەن بۆ دڵنیابوونەوە لە ئەندازەى تەواوى بەرهەم و جل و بەرگەکانى کۆمپانیاى فرۆشیار، سەردانێکى سایتى کۆمپانیا بکەن و دڵنیاببنەوە لەئەندازەى جل و بەرگەکانى کۆمپانیا، تەنانەت دەکرێت دڵنیاببنەوە لەوەى ئایا پێشتر لەهەمان کۆمپانیا جل و بەرگتان لەبازارى ئاسایى کڕیوە بۆ ئەوەى بەراوردى ئەندازەیى خۆتانى بۆ جێبەجى بکەن.\n٣- تیبینى و پیشنیارى کڕیاران بخوێنەوە\nزۆرێک لە فرۆشگا و بازارەکان سود لە تۆرە کۆمەڵایەتییەکان وەردەگرن بۆ نمایشى کاڵاکانیان یان لەخوارەوەى پۆستەکانیان تیبینى ئەوکەسانە وەردەگرن و بڵاودەکەنەوە کە سەیرى بەرهەمەکانیان کردووە، بۆ دڵنیابوونەوە لە جۆر و تایبەتمەندى و ئەندازەى جل و بەرگەکان زۆرجار کڕیارانى پێشوو لە کۆمینت دەنووسن یان پیشنیاردەکەن، بۆیە دەکرێت سودى هەبێت بۆ وەرگرتنى زانیارى زیاتر.\n٤- تایبەتمەندى جل و بەرگى خۆتان بزانن\nزۆرێک لە جل و بەرگەکان، جۆر و تایبەتمەندییەکانى پێکهاتەکەى لەگەڵ نوسراوە ئایا چەندى لایلونە و چەندى کەتانە و هتد… بۆیە زۆر پیویستە و باشترە لەبەرئەوەى ڕاستەوخۆ لەکاتى کڕینى ئۆنلاین ناتوانن لەمسى جل و بەرگ بکەن، سەیڕیکى دۆڵابى جل و بەرگى خۆتان بکەن کە ئایا ئێوە لەکام جۆر جل و بەرگ زیاتر ئاسودەن، بۆئەوەى لەکاتى کڕینى ئۆنلاین لەبەرچاوى بگرن.\n٥- سەیرى جل و بەرگى ئەوانە بکەن کە فاشیون ئەنجام دەدەن\nبۆ دڵنیابوونەوە لە جۆرى جل و بەرگ و هەروەها بەکارهێنانى بەشێوەیەکى ئاسان و ناسێنەوەى ڕەنگەکان بەپى بەکارهێنەر، دەکرێت ئێوە یەکێک بن لەوانەى کەسەیرى ئەو ڤیدیویانە زۆر بکەن لە یوتوب کە جل و بەرگ نمایش دەکەن بەتایبەت ئەگەر بەرهەمى ئەو کۆمپانیایە نمایش بکەن کە تۆ دەتەوێت جل و بەرگى لى بکرێت زۆر باشتر و چاکترە.\n٦- ئاگادارى ڕەنگى جل و بەرگەکان بن\nزۆرجار ڕوویداوە لەکاتى کڕینى جل و بەرگ لە بازارى ئاسایى لە فرۆشگا ڕەنگەکان زۆر جوانترن بەهۆى ئەوەى ژمارەیەکى زۆر گلوپ بەکارهێنراوە لەکاتى نمایشکردن، بۆیە لەبازارى ئۆنلاین بەهەمان شیوە پیویستە ئەوەت لەبەرچاو بێت کە کاتى وێنەگرتنى جل و بەرگەکان بەرزترین تەکنەلوجیا بەکارهێنراوە، بەڵام لەگەڵ ئەوەشدا ئەگەر ڕوویدا داواى جلێکى ڕەنگ سورت کردبوو بەڵام ڕەنگێکى سورى کاڵ بوو دەکرێت بیگەرێنتەوە..\n٧- شێوازەکانى گەڕانەوە و گۆرێنەوە بخوێنەرەوە\nلەکاتى کڕین لەبازارى ئەلیکترۆنى پێش هەموو شتێک سەیرێکى ئەو بەشەبکەن کە تایبەتە بەچۆنیەتى گەڕانەوە و گۆرێنەوەى کاڵاکان ئایا شێوازەکانى بەچى شێوەیەکە؟ ئایا ماوەى گەرانەوە چەندە؟ ئایا ماوەى گۆرێنەوە چەندە و بەچى شێوەیەکە و کۆمپانیا مافى کڕیارى چۆن دیاریکردووە، چونکە زۆرجار ڕوودەدات جل و بەرگەکە کێشەى نییە بەڵام پەشیمانى لەکڕینى.\n٨- یاداشتى کڕینەکانى ئۆنلاینتان بکەن\nهەوڵبدەن ئەو جل و بەرگانى بەشێوەى ئۆنلاین کڕیوتانە، لە دەفتەرێکى رۆژانە یاداشتى بکەن لەڕووى جۆر و بەرهەم و کۆمپانیا و ئەندازە و زانیارییەکانى دیکە، لەبەرئەوەى لەقۆناغەکانى داهاتووى کڕین زۆر سودى دەبێت و دەکرێت سودى لى وەربگرن بۆ ئەوەى تووشى هەڵەکانى ڕابردوو نەبنەوە.\n٩- جل و بەرگ ببەنە بەرگدروەکەى دراوسیتان\nمەرج نییە تەنیا لەبەرئەوەى جل و بەرگەکە گەورە بووە بەکەڵکى ئێوە نەیەت، دەکرێت جل و بەرگەکە ببەنە بەرگدرویەکى گەڕەکى خۆتان و دەستکارییەکى بکەن، بەڵام ئەگەر بچوک بوو ئەوە شتێکى دیکە و دەکرێت بیگەڕیننەوە بۆ فرۆشگاکە.\n١٠- سەبەتەى کڕین بەخێرایى بەکارمەهێنن\nلەبەرئەوەى لەکڕینى ئۆنلاین جل و بەرگەکان لەمس ناکرێت، بۆیە پیویست ناکات لەکڕین پەلە بکەن و زوو سەبەتەى کڕین دابخەن، هەوڵبدە بیربکەرەوە ئایا جل و بەرگەکان بۆ من دەگونجێن؟ ئایا لەگەڵ جل و بەرگەکانى ماڵەوە تەنسیق ئەبن؟ ئایا لەو جۆر و ڕەنگەم لەماڵەوە نییە و هتد….\nكچێكی هاوڕێم داواكاری هاتبوو، خه‌ریك بوو پرۆسەكە به‌ره‌و كۆتاییه‌كانی ده‌ڕۆیشت، داوای له من كرد یارمه‌تی بده‌م، هاته ماڵمان، وتی : ئه‌و كوڕه باری دارایی مامناوه‌نده، بۆ هاوسه‌رگیرییه‌كه ده‌توانێت خانوویه‌كی كرێ دابین بكات، له‌گه‌ڵ 21 مسقاڵ ئاڵتوون وه‌كو ماره‌یی، به‌ڵام من داوای ئاڵتوونی زیاتر ئه‌كه‌م، ئه‌زانی بۆ؟ چونكه هه‌موو كچانی خێزانه‌كه‌ی ئێمه 100 مسقاڵ زیاتریان بۆ كراوه، تۆ ئه‌ڵێی چی؟\nهه‌موومان ده‌زانین، ماره‌یی هه‌ر كچێك به پێی یاسا، له 21مسقاڵ زیاتر نییه، ئه‌وه‌ی كه زیاتر ده‌كرێت ده‌توانین ناوی بنێین دیاری، هه‌ندێك كچ هه‌یه داوای دیاری ده‌كات، هه‌ندێكی تریش چاوه‌ڕێن زاوا به پێی توانای دارایی خۆی دیارییه‌كی زیادی بۆ بهێنێت.\nبا بابه‌ته‌كه چڕ بكه‌ینه‌وه سه‌ر وڵاتی خۆمان، لێره كچ وه‌كو موگناتیزی ڕاكێشانی پاره له لایه‌ن پیاوانه‌وه سه‌یر ده‌كرێن، ده‌زانن بۆ؟ چونكه كاتێك هه‌ر كوڕێك ده‌یه‌وێت هاوسه‌رگییری بكات، ڕاسته‌وخۆ داواكارییه سه‌یر و سه‌مه‌ره‌كانی بووكه ده‌خرێتە ڕوو ، وئەمەش زۆر جار ئەستەمە زاوا بتوانێ جێبەجێ بكات.\nبه پێی داواكارییان بۆ هاوسه‌رگیری، دوو جۆر لە كچان هه‌ن:\nبه گشتی هه‌موو كوڕێكی ئێره كچ به‌م شێوه ده‌بینێت، ئه‌و كچه‌یه كه له كاتی هاوسه‌رگیری وا ده‌زانێ دێوه‌كه‌ی عه‌لادین هاتووه‌ته داوای، بۆ چاولێكه‌ری بێ، خه‌تای په‌روه‌رده‌ی ماڵه‌وه‌ی بێ، بییركردنه‌وه‌ی خۆی یان هه‌ر هۆكارێكی تر بێت، داوای خانوویه‌كی ڕازاوه، ئاهه‌نگی ناو گرانترین هۆڵ،وبڕێكی زۆر ئالتون دەكات .\nئه‌م جۆره كچه كاتێك كوڕێك دێته داوای، بیر له‌وه ده‌كاته‌وه كام ژیان  بۆ ئه‌و ئاسانه، ئه‌گه‌ر ماڵی خۆی هه‌بێت ئاڵتوون داوا ناكات، له‌سه‌ر ئه‌ڵقه‌یه‌ك و ناوماڵێكی پوخت ماره‌ییه‌كه‌یان ده‌بڕن، خۆ ئه‌گه‌ر ماڵیشیان نه‌بوو، داوای ئاڵتوونێك ده‌كات، بۆ ئه‌وه‌ی سبه‌ی ڕۆژ بۆ ماڵ درووستكردنی بفرۆشێت،وبه پێی زۆربه‌ی ئاماره‌كانی ئێره، كه‌مترین ڕێژه‌ی ته‌ڵاق و جیابوونه‌وه‌ی هاوسه‌ره‌كان، له نێوان ئه‌م جۆره هاوسه‌رگیریانه‌دا بووه، وابزانم خۆتان له هۆكاره‌كه‌ی تێگه‌یشتن!\nكچی ئازیز، ده‌زانین سناپ به جلی بوكێنی، ئاڵتوون ، له هۆڵی فڵان پۆزێكی ئێجگار زۆری هه‌یه، و خه‌ونی هه‌موو كچێكه به‌و شێوه‌یه وه‌كو سه‌ندرێلا ده‌ركه‌وێت، به‌ڵام ئه‌گه‌ر به شێوه‌یه‌كی فراوانتر بییر بكه‌یته‌وه، بۆت ده‌رده‌كه‌وێت تۆ بۆ خۆده‌رخستن به‌سه‌رهاوڕێكانتدا هاوسه‌رگیری ناكه‌یت، تۆ ژیانێك درووست ده‌كه‌یت كه له‌وانه‌یه ببێته نموونه بۆ نه‌وه‌كانت و زۆر كه‌سی تر.\nهه‌وڵ بده له‌سه‌ر بنه‌مای ڕێزگرتن، خۆشه‌ویستی، متمانه و مانه‌وه هاوسه‌رگیری بكه‌یت، ئه‌وه‌ی له كاتی هاوسه‌رگییری بیری لێ ده‌كه‌یته‌وه، با ئه‌م شتانه بن، نه‌ك ماڵ و سامان و فیز لێدان، بۆ ئه‌وه‌ی ببیته نموونه‌یه‌كی پێشكه‌وتوو له‌ناو خوشك و هاوڕێكانتدا، كه‌مترین داواكاریت هه‌بێت و ڕێگه بده كاكی زاوا ئه‌وه‌ت بۆ دابین بكات، كه به شایه نی تۆی ده‌زانێت، تۆ به‌م شێوه‌یه بییر بكه‌یته‌وه، بێ گومان ئه‌ویش تا دوا سنووری تواناكانی هه‌موو هه‌وڵێك ده‌دات باشترین بكاته نسیبت.\nسه‌رنج: ئه‌و ڕووداوه‌ی سه‌ره‌وه ته‌نیا چیرۆكێك بوو.\nیوتووب یەکێکە لەو ماڵپەرە کۆمەڵایەتیانەی کە توانیویەتی ببێتە جێی ڕەزامەندی بەکارهێنەرانی ، وژمارەیەکی زۆر بەکارهێنەری هەیە لەسەرتاسەری جیهاندا .\nهەڵبەت لە کوردستانیش یوتووب پێگەیەکی دیاری هەیە لەناو بەکارهێنەرانی ئێنتەرنێتدا،بەڵام ئەوەی جێی سەرنجە ژمارەی یوتووبەرە کوردەکانە کە رۆژ بە رۆژ ڕو لە زیادبووندان.\nیوتووبەر وشەیەکە بەو کەسانە دەووترێت کە بە بەردەوامی ڤیدیوی خۆیان لە کەناڵی تایبەت بەخۆیان لە ماڵپەری یوتووب بڵاو دەکەنەوە ، ڤیدیۆکانیش زۆر بوار دەگرێتەوە بۆ نموونە پەیوەندی بە ژیانی ڕۆژانەی کەسەکەوە هەیە، یاخود باس لە جۆنیەتی ئەنجامدانی یارییەکی ئۆنلاین دەکات .\nلێرەدا باس لە دیارترین یوتووبەرە کوردەکان دەکەین کە بە بەردەوامی ڤیدیۆ بڵاو دەکەنەوە :\n– Kurdish Gamer کوردیش گەیمر\nئەم کەناڵە زیاتر لە 80 هەزار سەبسکرایبی هەیە و ڤیدیۆکانی باس لە ئەنجامدانی یاریە ئەلیکترۆنیەکان دەکات .\nبەرێوەبەری ئەم کەناڵە زیاتر هەوڵی داوە ڤیدیۆی ژیانی ڕۆژانەی خۆی بگرێت کە بەمەش سەرنجی زۆرێک لە کوردەکانی بۆلای خۆی ڕاکێشاوە.\nئەم کەناڵە هەوڵی داوە لە زۆرترین بواردا ئیش بکات و زیاتر لە 45 هەزار سەبسکرایب کۆبکاتەوە\n– Dylan TVz\nئەم کەناڵە بە تەواوی باس لە یارییە ئەلیکترۆنییەکان دەکات و 21 هەزار سەبسکرایبی هەیە.\n– Avrin Hemo\nئەم کچە کوردە بەبەردەوامی ڤیدیۆی ژیانی ڕۆژانەی خۆی بڵاودەکاتەوە وتوانیویەتی 21 هەزار سەبسکرایب کۆبکاتەوە .\nدەگوترێ گوایە کەسە چەپلەرەکان زیرەکن، جیاوازن، ئەنیشتاین و بێل گیتس و ئەنجلینا جۆلی و زۆرینەی چەپلەرەکان زۆر بەرگەی ناخۆشی دەگرن و بلیمەتن، بەڵام بيهێنە بەرچاوی خۆت تۆ یەکێک بیت لەوان!\nپێت وایە ئەوان هیچ گرفتێکیان نەبێ؟ ئەمە رێک هەمان هەستی ئەو کەسانەیە کە درێژیان لە ٢ مەترزیاترە یان سایزیان ئێکس ئێکس لارجە یاخود ژمارەی پێڵاوەکانیان لە چل وپێنجە!\nئایا ئێوە دەزانن کە هەموو ئەو شتانەی دەروبەرمان بۆ کەسانی چەپلەر درووست نەکراوە؟\nبۆ نمونە کورسی هۆڵەکانی وانە گوتنەوە یان کوپی بەدەست یاخود مقەست؟ هەموو ئەم کەلوپەل وشتانە بە شێوەیەک درووست کراوە کە ئەوەی بەکاری دێنی دەستی ڕاستی بەکاردێنێ نەوەک چەپ.\nئەگەر پێت وایە کە ئێمە زیادەڕەوەی دەکەین، فەرموو سەیری ئەم وێنانە بکەن:\nمقالات أحدث 1 2 3 4 5 … 646 مقالات أقدم


پێدەچێت بەكتریای مەترسیدار لە دەستشۆری نەخۆشخانەكاندا بوونی هەبێت\nSalam 23/02/2019 - 09:36 بڵاوکراوەتەوە لە هەواڵ/تەندروستی\nلێكۆلەوەرەكان دەربارەی میكرۆبی نەخۆشخانەكان دەڵێن: ئەو بەلوعانەی نزیك سەرئاوەكانن لە ژوری نەخۆشەكان میكرۆبی وای تیایە كە رەنگە زۆر ترسناك بێت.\nلێكۆلەوەرەكان لە كۆلیژی پزیشكی لە وولایەتی ویسكونسن هەستان بە پشكنین لە نەخۆشخانەی گەورەیی وولایەت ویسكونسن بۆ چارەسەری نەخۆشی كلبسیاتی بۆریەكانی هەناسە كارباینیمار KPC جۆری میكرۆبی كە هۆكاری بلاوبونەوەی ئەو نەخۆشیانەی پەیوەندیان بە چاودێری تەندروستی هەیە وەك ئیلتهاباتی بۆری هەناسە و ئیلتهاباتی مولولەكانی خوێن و ئیلتیهاباتی برینەكان یان بلاو بونەوەی شوێنی برینەكان.\nكار كردن لە بنكەی چاودێری ناوەندی پزیشكی\nلێكۆلەوەرەكان بانكەكانیان تاقی كردەوە لە بانكی نزیك سەرئاوی نەخۆشەكان كە قوڵ بۆتەوە بۆ لای چونە ژورەوەی ژووری نەخۆشەكان.\nجۆری Kpcدۆزرایەوە لە نێو 87% لە سەدای حەوزەكانی نەخۆشەكانی نزیك سەرئاوەكان بە بەراورد لە گەل 22% لە سەدای ئەو بەلوعانەی نزیك دەرگاكانی دەرگای ژور لە 4 بۆ 5 ئەصلی ژورەكان (kpc ی تیا دۆزرایەوە، هەروەها لە نێو حەوزەكانی نزیك سەرئاوەكان دۆزرایەوە ئەمەش نیشانەی ئەوەیە كە سەرچاوەیەك هەیە بۆ پیس بون.\nكارین هوفمان سەرۆكی كۆمەلەی پیشەوانان بۆ رووبەرووبونەوە بلاو بونەوه و زانستی ژینگە ووتی ( ئەنجامی ئەو لێكۆلنەوەیە بۆمان ئەسەلمێنێ كە دەبی چاو كراوە بین لە چوارچێوەی پێشبینەكانی ژینكەی گۆرینەوە))\nلە دوایانەدا لێكۆلینەوەیەك لە گۆڤاری رێكخراوەكە بلاو كرایەوە، گۆڤاری ئەمریكی بۆ رووبەرووبنوە بلاوبونەوەی نەخۆشی .\nهۆفمان لە لێدوانێكی رۆژنامەیی ووتی: پارێزگاریكردن لە تێگەیشتنێكی بەهێز كە ترسناكیەكانی ژینگە بونی هەیە كارێكی یەكلاكەرەوەیە بۆ پاراستنی تەندروستی نەخۆشەكان، ئەوەش نمونەیەكی ترە لە سەر ئەوەی كە میكرۆبەكان خۆیان لە شوێنی وا حەشار ئەدەن كە چاوەروان كراو نەبێت.\nبەرگری بۆ دژە زیندەگیەكانی (KPC) لە بەرز بونەوەیە، لەم ساتانەی دوایدا بۆ جۆری دژە زیندەگیەكانی ناویان (Carbapenems) وە لێكۆلەوەرەكان لە لێكۆلینەوەكەی بلیك بوشان و دكتۆرە سیلیفیا مونوز برا و هاورێیەكانی ئەلێن گەر راستی ئەم لێكۆلینەوە دەركەوت ئەوكات كاریگەریەكی گەورەیی دەبێ لە سەر روو بەرووبونەوەی بلاوبونەوەی نەخۆشیەكان.\nوە ووتیان : گەر بەلوعە نزیكەكانی ئاودەست بە راستی شوێنی كۆبونەوەی دامەزراوەی بترۆلی كوەیتی یە ئەو كات پێویست ئەكات شتی زیاتر زیاد بكرێت وەك زیاتر دەست شۆشتن و سیستەمی پاك كردنەوەی حەوزەكان بۆ كەم كردنەوەی بلاو بونەوەی نەخۆشیەكان لە نێوان سەرپەرشتكارانی تەندروستی و نەخۆشەكان وەك یەك.\nتا ئێیستا روون نی یە چۆن ژینگە پیس دەبێ لێكۆلەوەرەكان ئەلێن رەنگە میكرۆبەكان پەردەیەك دروست بكەن ناو بۆریەكانی حەوزەكان و دەست شۆرەكان، یان تنۆكەی پیس دروست ئەبن دەگاتە شوێنیتێچوون.\nئامادەكردن/ عەلی گۆران كەمال


ئیعجازی ئایه‌تی إِنَّا أَرْسَلْنَا عَلَيْهِمْ صَيْحَةً وَاحِدَةً فَكَانُوا كَهَشِيمِ الْمُحْتَظِرِ –\nماڵه‌وه‌ئه‌ندازه‌بابەتی ئیمانیتەشریعیزەویناسی و دەریاکانکۆمەڵناسیغەیبی و مێژووییزانا مسوڵمانەکانڕێبەری نووسەرانهەمەجۆرپزیشکی و زیندەوەرزانیکشتوکاڵژمارەییوەڵامی گومانەکانکۆرپەلەزانیجوگرافیفیزیا و گه‌ردوونیئیعجازی بەیانییچالاکییەکانبۆ نه‌وجه‌وانان\n»ئێمە چۆن لە ئیعجاز دەڕوانین؟\n»زەیتون و زەیتی زەیتون لە زانستی نوێدا\n»ئیعجازی درووست بوونی شیر\n»كەناڵی ناشنال جیۆگرافیك ئیعجازی فەرموودەیەك ڕووندەكاتەوە\n»ئایا تۆ شەوانە درەنگ دەخەویت؟\n»باوەڕ خۆڕسكە و پەرستش چارەسازە\n»موعجیزەی ناوی سوورەتەکانی قورئان\n»ئیعجازێكی كۆرپەلەزانی لە سوننەتدا ئاوی پیاو و ئاوی ئافرەت\n»فه‌رمووده و ئيعجاز\n»ئەمەریکا باس لە خەتەنەکردنی کوڕان دەکات\nئیعجازی ئایه‌تی إِنَّا أَرْسَلْنَا عَلَيْهِمْ صَيْحَةً وَاحِدَةً فَكَانُوا كَهَشِيمِ الْمُحْتَظِرِ\nPosted by: Haiv Posted date: ئاب 19, 2018\n809 جار ئه‌م بابه‌ته خوێندراوه‌ته‌وه\nخوای گەورە دەفەرموێت:\nإِنَّا أَرْسَلْنَا عَلَيْهِمْ صَيْحَةً وَاحِدَةً فَكَانُوا كَهَشِيمِ الْمُحْتَظِرِ (31) القمر.\nلەم ئایەتەدا دەمەوێت تیشك بخەمە سەر دوو لایەنى ئیعجازی زانستی ئەوانیش (الصیحة) و (كهشیم محتظر)ن.\n(الصیحة) بە مانای دەنگێكی زۆر بەرز دێت، ئەمڕۆ زانايان بۆیان دەركەوتوە كە ئەو وزەیەی لە دەنگدا هەیە ئەوەندە گەورەیە كە دەكرێت لە داهاتوودا وەك چەكێكی كوشندە بەكاربهێنرێت، بەڵام چەكێكی زۆر باشتر لە چەكەكانی تر چونكە ژینگە پیس ناكات، دەنگ كە جۆرێكە لە وزە بریتیە لە شەپۆلێكی میكانیكی درێژڕەو بە شێوەی زنجیرەیەك پەستاوتن و شاش بوون دەبێت و لە لەرینەوەی تەنەكانەوە دروست دەبێت و بە ناوەندی ماددیدا دەگوێزرێتەوە، سەبارەت بە گوێی مرۆڤ ژمارەی ئەو شەپۆلە دەنگیانەی گوێی مرۆڤ هەستیان پێ دەكــــــــات واتە (لەرەلەرەكانیان) لە نێوان (20–20000) هێرتزدا دەبن، واتە هەر دەنگێك لەرەلەری(frequency) لە20 هێرتز كەمتر بێت و لە 20000 هێرتز زیاتر بێت ئەوا هەرگیز نابیسترێت لە لایەن مرۆڤەوە، هەرچەنده گوێی گیاندارانی تر لەو ڕوەوە جیاوازە لە گوێی مرۆڤ و هەندێكیان ئەو دەنگانە دەبیستن، ئینجا ئەو سیفەتەی گوێی مرۆڤ بۆ خۆی چاكەیەكی گەورەی خوایە بۆ مرۆڤەكان كە ئەگەر وانەبوایە ئەوا هەرگیز مرۆڤ نەدەحەوایە و بەردەوام لە سەر گوێی ژاوەژاو و دەنگی زۆر دەبوو چونكە هەموو تەنێكی لەراوە دەنگ دروست دەكات، بەڵام ئێمەی مرۆڤ نایانبیستین ئینجا بڕی ئەو گۆڕانی پەستانەی كە گوێی مرۆڤ وەك دەنگ هەستی پێ دەكات لە نێوان ( 202 تا N/m (0.00002 دەبێت، واتە ئەو دەنگەی بڕی گۆڕانی پەستانەكەی لەسەر گوێی مرۆڤ لە (20.00002 N/m) كەم تر بێت نابیسترێت و لە بڕی 202 N/m زیاتر بێت ئەوا زیان بە گوێی دەرەوە و پەردەی گوێ دەگەیەنێت، وە زۆر لەوە زیاتر بێت لەوانەیە پەردەی گوێ دەدڕێنێت، خۆ ئەگەر لەوەش زیاتر بوو ئەوا زیانی گەورە بە گوێی ناوەوە دەدات و لەوەش زیاتر كار لە مێشك دەكات، بۆیە پێویستە لە كاتی دەنگی بەرز و تەقینەوەكاندا مرۆڤ دەمیان بكەنەوە چونكە هەردوو گوێی مرۆڤ بەهۆی دوو كەناڵی (ئۆستاكەوە) بەستراون بە قوڕگەوە بەمەش ئەو پەستاوتنە زۆرەی دەنگەكە لە ڕێگای دەم و قوڕگەوە دەچێتەوە دەرەوە و زیانێكی وا ناگەیەنێت بە مێشكی مرۆڤ، بوونی ئەو كەناڵانەی ئۆستاك لە نێوان گوێچكەكان و قوڕگدا بۆ چاكەیەكی تر و مەزنە دیزاینێكی تری خوای گەورە دەگەڕێتەوە بۆ ئەو مرۆڤە. خۆ ئەگەر دەنگەكە لەوانەش گەورەتر و زیاتر بوو ئەوا ئیتر دەنگەكە دەچێتە پلەی (الصیحة)وە و ئەو كات هیچ شتێك بەرگری لە تێكدان و وەك دەڵێن تەقینەوەی مێشكی مرۆڤ ناكات و دەبێتە هۆی مردنی مرۆڤەكان، ئەوەش ئەو صەیحەیە كە قورئانی پیرۆز باسی دەكات. ئەو لایەنە ئیعجازیەی ئایەتەكە وردەكاری تری زۆری تێدایە كە من نەچوومەتە نێویەوە .\nسەبارەت بە لایەنی دووەمی ئایەتەكە ( كَهَشِيمِ الْمُحْتَظِرِ ) شێخ حسین مەخلوف (رەحمەتی خوای لێبێت) لە فەرهەنگی (كلمات القران تفسیر و بیان)دا دەفەرموێت: (الهشیم كالیابس المفتت من الشجر) واتە الهشیم هەروەك الیابس كە بە مانای وشك دێت واتە وەك گەڵای پەرشبوو وە وشكهەڵاتوە یان ڕوەكی وشكهه‌ڵاتوو كە(گەوڕ)ی گیاندارانی لێ دروستدەكرێت،( الْمُحْتَظِرِ )دروستكاری (گەوڕە) یان(پەرژینە) بۆ گیانداران لە قامیشی وشك یان درەختی دیكەی وشكبوو دروستی دەكەن بۆ پاراستنی ئاژەڵان كە لای خۆمان بە پەرژین یان (گەوڕی ئاژەڵ) دەناسرێت، وە (راغبی ئەصفەهانی) لە (مفردات الفاظ القران)دا دەڵێت (الهشیم) بە مانای شكاندنی تەنی نەرمی وەك ڕووەك وەك خوا دەفەرموێت: فَأَصْبَحَ هَشِيمًا تَذْرُوهُ الرِّيَاحُ ۗ …. (45) .\nلە ڕێگای مانا زمانەوانی و ڕاڤەی ڕاڤەكارانی پێشوەوە دەگەینە ئەوەی كە ( كَهَشِيمِ الْمُحْتَظِرِ ) ئەو پوش و پەڵاش و پاشماوە ڕوەكیانە و ئەو درەختە وشكهەڵاتوانە دەگرێتەوە كە دەكەونە سەر زەوی و مرۆڤ لە درەختە وشكبوەكانیان پەرژین یان گەوڕ دروستدەكەن بۆ ئاژەڵانیان. ئەو ڕووەكە سەوز و تەڕو پڕە جوانانە كاتێك هەڵدەوەرێن و دەكەونە سەر زەوی و دەكەونە ژێر پێی ئاژەڵەكانەوە و میز و پیسایی واتە تەپاڵە و پشقلی ئەو گیاندارانە تێكەڵ دەبێت، ئیتر ئەو دیاردەیە دروست دەبێت كە قورئان بە ( كَهَشِيمِ الْمُحْتَظِرِ ) ناوی دەبات و حاڵی ئەو نەتەوە لەناوچوانە بەهۆی صیحەكەوە دەچوێنێت بەو ڕووەكە وشكهەڵهاتوو وە پەرشوبڵاوانە، لەو ناوەندە وشكهەڵاتوەدا وردبینە زیندەوەری لە بەكتیریا و كەڕوەكان و هەندێك لە مێرووە كرمەكان هەڵدەستن بە شیتەڵكردنی ئەو ڕووەكانە لە شێوە زیندوو ئاڵۆزەكانیانەوە كە ماددە سیلیلۆزیە ئاڵۆزەكان و پەكتین و شەكر بە جۆرەكانیەوە دەگرێتەوە وە هەموویان دەگۆڕێن بۆ شەكری سادە و لە ئەنجامی ئەو كردار و گۆڕانكاریانەدا گازەكانی وەك كاربۆن و نایترۆجین فۆسفۆر دەردەچن و ئەو پاشماوانەش وشك دەبن و دەگۆڕێن بۆ خەڵوز، زەوی گەوڕ دەوڵەمەندە بەو وردبینە زیندەوەرانە و بە تایبەتی بە بوونی نایترۆجینی میزی گیانداران، وە پاشماوەی خۆراكیان كە بە شێوەی پشقل و تەپاڵەن، و ئەو ماددە كاربۆهیدراتیانەی لە ڕووەكەوە بەرهەمدێن، بە لێكۆڵینەوە لەو كەڕوانەی لەسەر پاشەڕۆی ئەو گیاندارانە كراون دەركەوتوە كە بەدواییەكداهاتنێكی ڕێك هەیە بۆ دەركەوتنی ئەو كەڕوانە لەسەر ئەو پاشەڕۆیانە، لەسەرەتادا ئەو كەڕوانە دەردەكەون كە سەر بە میوكوڕەكانن(Order: Mucorales)، ئینجا كەڕوی نان و كەڕوی میوكەر كە لە كەڕوە جوتبوەكانە(zygomycota)، ئینجا جۆرێكی تر كەڕو كە بە ئەسكۆمیكۆتا(Ascomycota) دەناسرێت دروستدەبێت و لە كۆتایشدا جۆرێكی ترلە كەڕو دروستدەبێت كە بازیدی (Basidiomycota) دروستدەبێت.\nپاشەڕۆی گیانداران واتە پشقل و تەپاڵە، لە سەرەتادا ئەو پاشەڕۆیانە پێكدێن لە شەكری هەمەجۆر وەك سلیلۆز و نیوە سلیلۆز (Hemicellulose) وە نایترۆجین كە بوونی كەڕوی میكۆرەكانی جوتبوون كارا دەكات ئیتر بەو جۆرە ئەو هەموو كردارە ئاڵۆزانە لەو ناوەندە ڕوودەدات كە پێی دەوترێت گەوڕی گیانداران، بەڵام قورئانی پیرۆز ئەو هەموو كردارە ئاڵۆزانەی لە تەنها دوو وشەی( كَهَشِيمِ الْمُحْتَظِرِ )دا كۆكردۆتەوە بۆ ئەوەی وەسفی حاڵی ئەو نەتەوانەی پێ بكات كە بەو صەیحەیە لە ناوی بردوون، ئا ئەوەیە ئیعجازی زمانەوانی و زانستی لە قورئانی پیرۆزدا.\nShare the post “ئیعجازی ئایه‌تی إِنَّا أَرْسَلْنَا عَلَيْهِمْ صَيْحَةً وَاحِدَةً فَكَانُوا كَهَشِيمِ الْمُحْتَظِرِ”\nئێمە چۆن لە ئیعجاز دەڕوانین؟\nزەیتون و زەیتی زەیتون لە زانستی نوێدا\nئیعجازی درووست بوونی شیر\nكەناڵی ناشنال جیۆگرافیك ئیعجازی فەرموودەیەك ڕووندەكاتەوە\nبه‌رنامه‌ی بانگ بۆ كوردستان\nرادیۆی قورئان 24 سه‌عات\nئایا تۆ شەوانە درەنگ دەخەویت؟\nسلێمانی / چوارچرا / نزیک زانکۆی پۆلیتەکنیکی سلێمانی


زانیار عۆ‌مرانی: پێویسته پشتگری ته‌واو له هه‌وڵه که‌مپەینیه‌کان بکه‌ین تا سه‌رکوت کردنی چاڵاکانی سیاسی بو کۆماری ئێسلامی دژوار بێته‌وه.\nده‌رهێنری کوردستانی ئێران کەیوان کەریمی به هوی به‌رهه‌م هێنانی فیلمێک به ناوی "نووسین لەسەر شار" بە سوکایەتی کردن بە پیرۆزیه ئاینیه‌کان و دژایه‌تی کردنی ئاسایشی نه‌ته‌ایه‌تی و به هوی تەوقەکردنەوە له گه‌ل ژنێک به پەیوەندی ناشەرعی تۆمەتبار کراوەو لە لایەن دادگای شۆرشی ئێرانەوە سزای شەش ساڵ زیندان و لێدانی ٢٢٣ قامچی بەسەردا داسه‌پاوە.\nهه‌نوکه، ئەو ده‌رهێنره کوردە بە کەفالەت ئازادکراوە و چاوەروانی بڕیاری دادگای پیداچونه‌وه دەکات. که‌یوان که‌ریمی و پارێزه‌ره‌که‌ی له چه‌ند هەڤپێوین له گه‌ڵ میدیاکاندا رونیان کردوه‌ته‌وه که فیلمی "نووسین لەسەر شار" ئێجازەی فه‌رمی به‌رهه‌م هێنانی هەبوەو ئه‌وان چاوه‌روان ده‌که‌ن له دادگای پیداچونه‌وه‌دا ئه‌و حوکمه ناره‌وایه به سه‌ر کەیواندا داسپێندراوه، بگۆڕدرێت و حوکمی بێ‌تاوانی بۆ ئه‌و ده‌رکرێت.\nزانیار عۆ‌مرانی ده‌رهێنری کورد، له هه‌ڤاڵانی که‌یوان که‌ریمی و یه‌ک له‌و چالاکانه‌ی که هه‌ڵمه‌تی "داکؤکی له که‌یوان که‌ریمی" به ڕێوه ده‌بات له وتووێژ له گه‌ڵ ده‌نگی ئه‌مه‌ریکا سه‌باره‌ت به‌م حوکمه‌و،هه‌ڵمه‌ته‌که‌ی خۆیان‌و ده‌سکه‌و‌تنه‌کانی ده‌دوێت‌و ده‌ڵێت پێویسته پشتگری ته‌واو له هه‌وڵه که‌مپەینیه‌کان بکه‌ین تا سه‌رکوت کردنی چاڵاکانی سیاسی و مه‌ده‌نی بو کۆماری ئێسلامی دژوار بێته‌وه.\nوتووێژ زانیار عۆ‌مرانی


وه‌زیرێكی ئه‌ڵمانیا بۆ یه‌كێتی ئه‌وروپا چاوه‌ڕێی 10 ملیۆن كۆچبه‌ری تر بن\nوه‌زیری هاریكاری ئابووری و گه‌شه‌پێدانی ئه‌ڵمانیا ئاشكرایكرد كه ئه‌وان پێشبینی ئه‌وه ده‌كه‌ن كه هه‌تا 10 ملیۆن په‌نابه‌ری تر ڕوو له ووڵاتانی یه‌كێتی ئه‌وروپا بكه‌ن له‌داهاتوودا.\nله‌چاوپێكه‌وتێكیدا له‌گه‌ڵ ڕۆژنامه‌ی بیڵدی ئه‌ڵمانی، گێرد مۆله‌ر، وه‌زیری هاریكاری ئابووری و گه‌شه‌پێدانی ئه‌ڵمانیا هۆشداریدا به‌وه‌ی كه‌ئه‌و شاڵاوه كۆچه‌ی ماوه‌ی ڕابردوو به‌رده‌وام ده‌بێت و ڕایگه‌یاند ته‌نها له‌سه‌دا ده‌ی (%10) كۆچبه‌ران له ووڵاتانی وه‌ك عێراق و سووریاوه تائێستا گه‌شتونه‌ته ئه‌وروپا و پێشبینی ئه‌وه‌ی كرد كه ده‌بێت ووڵاتانی ئه‌وروپا پێشبینی 10 ملێون كۆچبه‌ری تر له وولاتانی خۆرهه‌ڵاتی ناوه‌ڕاست و ئه‌فریقاوه بكه‌ن. هۆكاری به‌رده‌وامی كۆچی په‌نابه‌رانیشی گه‌ڕانده‌وه بۆ به‌رده‌وامی قه‌یرانه ئابووری و ئه‌منیه‌كان له‌و ووڵاتانه و هه‌روه‌ها زۆربوونی ژماره‌ی دانیشتوانی به‌شێك له ووڵاتانی ئه‌فریقا.\nسه‌باره‌ت به‌و ڕێوشوێنانه‌ی كه‌له‌ئێستادا له‌لایه‌ن به‌شێك له ووڵاتانی ئه‌وروپا به‌مه‌به‌ستی چاره‌سه‌ركدنی قه‌یرانی كۆچ گیراونه‌ته به‌ر، مۆله‌ر ووتی " سیاسه‌تی پاراستنی سنوره‌كان سوودی نه‌بوو، به‌وه‌ش ناوچه‌ی شنگن هه‌ره‌سی هێنا، پلانی دابه‌شكردنی په‌نابه‌رانیش به‌سه‌ر ووڵاتانی یه‌كێتی ئه‌وروپا هه‌ر جی به‌جی نه‌كرا "\nپلانی وه‌رگرتن و ڕه‌تكردنه‌وه‌ی په‌نابه‌ران له‌سه‌ر ئاستی جیهان بۆته جێگه‌ی مشتومڕی سیاسی ووڵاتان و له‌به‌رامبه‌ر به‌رده‌وامی قه‌یرانه‌كه‌ش، به‌شێك له ووڵاتان ئاماده‌نین هاوكاری وه‌رگرتنی په‌نابه‌رانی نایاسایی بكه‌ن و ئوسترالیاش وه‌ك پێشتر بووبوه جێگه‌ی شاڵاوی كۆچبه‌رانی نایاسایی ڕایگه‌یاند كه سه‌ڕه‌ڕای به‌رده‌وامی قه‌یرانی كۆچ له‌جیهاندا، ئه‌وان ده‌رگایان به‌ڕووی كۆچبه‌رانی نایاسایی داخستووه و هه‌ر كه‌سێك بیه‌وێت به قاچاخ و له‌ڕێگه‌ی ده‌ریاوه خۆی بگه‌یه‌نێـته ئوسترالیا ئه‌وا ده‌ستگیر ده‌كرێت و دیپۆرتی ئه‌و ووڵاته ده‌كرێته‌وه كه به‌له‌مه‌كه‌ی لێوه هاتووه.\nوه‌ك چاره‌سه‌رێكیش بۆ قه‌یرانی كۆچ له جیهاندا، وه‌زیری هاریكاری ئابووری و گه‌شه‌پێدانی ئه‌ڵمانیا ڕایگه‌یاند كه ده‌بێت به پلانێك كه تێچونه‌كه‌ی ده‌گاته 10 ملیار یۆرۆ هاوكاری دارایی بۆ دووباره بوژاندنه‌وه‌ی عێراق و سوریا كۆبكرێته‌وه و داوای له‌و ووڵاتانه‌ش كرد كه په‌نابه‌ران وه‌رناگرن چالاكتر به‌شداری له‌و پڕۆژه ئابووریه‌دا بكه‌ن و هه‌وڵ بده‌ن به‌رپرسیارێتی سه‌رشانیان جێبه‌جی بكه‌ن.\n- ماڵپه‌ری ڕۆژنامه‌ی ئێكسپرێسی به‌ریتانی – ڕه‌شا توده‌ی


هاوپەیمانی کوردستان 24 کاتژمێر بانگەشەی هەڵبژاردنی راگرت – سنور میدیا\nهاوپەیمانی کوردستان 24 کاتژمێر بانگەشەی هەڵبژاردنی راگرت\nسەرۆکایەتی هاوپەیمانی کوردستان رایگەیاند، بەبۆنەی چوارەمین ساڵیادی کۆچی دوایی مام جەلال، سەرۆکی کۆماری پێشووتری عێراق و سکرتێری گشتی یەکێتی نیشتیمانی کوردستان، بڕیاریانداوە بۆ ماوەی 24 کاتژمێر لە سەرتاسەری کوردستان هەڵمەتی بانگەشەی هەڵبژاردن رابگرن.\nسەرۆکایەتی هاوپەیمانی کوردستان لەراگەیەنراوێکدا باسی لەوەشکردوە، “بەبۆنەی چوارەمین ساڵیادی ماڵئاویی سەرۆک مام جەلال، سەرۆکایەتی هاوپەیمانی کوردستان بڕیاریدا بۆ ماوەی 24 کاتژمێر لە سەرتاسەری کوردستان هەڵمەتی بانگەشەی هەڵبژاردن رابگرێت. داواکارین کاندیدە بەڕێزەکانی هاوپەیمانی کوردستان و هەموو کادر و هەڵسوڕاوانی یەکێتی نیشتمانی کوردستان و بزووتنەوەی گۆڕان لە کاتژمێر 12ی ئەمشەوەوە بۆ ماوەی 24 کاتژمێر هەموو چالاکییەکی بانگەشەی هەڵبژاردن رابگرن.”\nئەوەش هاتوە، “هەروەها داوا لە میدیا و کەناڵەکانی راگەیاندنی یەکێتی و گۆڕان دەکەین لە ماوەی دیاریکراودا لە جیاتی رووماڵی بانگەشەی هەڵبژاردن، بەرنامەکانیان تەرخان بکەن بۆ باسکردن لە ژیان و خەبات و تێکۆشانی سەرۆک مام جەلال و هەڤاڵە تێکۆشەرەکانی و لەسەرووی هەمووشیانەوە سەرکردەی مەزن رەوانشاد کاک نەوشیروان مستەفا”.


21/07 CLF کایزێرسلاوتێرن II A 14 : 00\n21/07 CLF کایزەرسلاوتێرن A CANC\n26/05 OBE هۆمبورگ H 1 - 5\n19/05 OBE Hertha Wiesbach A 2 - 4\n12/05 OBE ئینتراخست تریێر H 0 - 0\n05/05 OBE Pfeddersheim A 1 - 0\n28/04 OBE مێکتێرشیم H 1 - 1\n22/04 OBE Gonsenheim A 5 - 1\n10/08 2.B ئینگۆلستادت A 18 : 30\n04/08 2.B ساندهاوسێن H 15 : 30\n20/07 CLF لایفێرینگ H 0 - 2\n06/07 CLF Vach A 5 - 0\n30/06 CLF Stadeln A 0 - 5\n29/06 CLF Aubstadt A 1 - 4\n13/05 2.B هێدینهایم A 1 - 1\n06/05 2.B دویسبورگ H 2 - 2\nReg. Cup Südwest - 2017/2018 یاریی دۆستانەی یانەکان - 2018\n2. Bundesliga - 2018/2019 جامی ئەڵمانیا - 2018/2019 یاریی دۆستانەی یانەکان - 2018\n20 (M. Martin) 19 (L. Schaffran)\n39 (T. Hodel) 34 (مارکۆ کالیگیوری)


بەشێک لە حزبەکان هەڵوەشاندنەوەی ڕیفراندۆم بە هەڵوێستێکی سیاسی دەزانن - RojNews\nبەشێک لە حزبەکان هەڵوەشاندنەوەی ڕیفراندۆم بە هەڵوێستێکی سیاسی دەزانن\nبه‌شێک له لێپرسراوه حزبیه‌کانى شاره‌دێى ته‌قته‌ق پێیانوایه، ڕازیبوون بە هه‌ڵوه‌شاندنه‌وه‌ى ریفراندۆم بە هه‌ڵوێستێکى سیاسى دەزانن وه‌ک له‌وه‌ى یاسایى بێت، دەشڵین: دەبێت میلـلەت خۆی هەڵیبوەشێنێتەوە نەک تاکە حزبێک.\nدوێنێ دادگای فیدڕاڵی عێراق بڕیاریدا بە هەڵوەشاندنەوەی ڕیفراندۆم، بەرپرسانی حزبەکانیش لە شارەدێی تەقتەق هەڵوێستی خۆیان لەسەر قبوڵکردن و نەکردنی ئەو هەڵوەشاندنەوەیە دەخەنەڕوو.\nعوسمان ئه‌نوه‌ر، لێپرسراوى کۆمیته‌ى ته‌قته‌قى یه‌کێتى نیشتیمانى کوردستان بۆ رۆژنیوز، وتى:"دیاره قبوڵکردنى بڕیارى دادگاى فیدراڵى خۆی له‌خۆیدا به‌ماناى جۆرێک له هه‌ڵوه‌شاندنه‌وه‌ى ریفراندۆم دێت له‌لایه‌ن حکومه‌تى هه‌رێمى کوردستانه‌وه، له‌به‌رئه‌وه‌ى له ده‌ستورى عێراقیدا هاتووه که هیچ یه‌کێک له هه‌رێمه‌کان نابێت هه‌نگاوى وا بنێت که ببێته هه‌ڕه‌شه له سه‌ر یه‌ک پارچه‌یى خاکى عێراق، جگه له‌وه‌ى له پێشو بڕیارى هه‌ڵپه‌ساردنى درا، وه ئه‌م بڕیاره‌شیان زیاتر جەختکردنه‌وه‌یه له سه‌ر هه‌ڵوه‌شاندنه‌وه.\nعوسمان ئه‌نوه‌ر، وتیشى:"ئه‌م بڕیاره ڕه‌نگه هه‌ڵوێستێکى سیاسى بێت وه‌ک له‌وه‌ى یاسایى بێت، چونکه له ڕووى یاساییه‌وه پێویسته ئه‌م هه‌ڵوه‌شاندنه‌وه‌ی ریفراندۆمه جارێکى تر بخرێته‌وه به‌رده‌مى میلـله‌ت، وه میلـله‌ت بڕیارى هه‌ڵوه‌شاندنه‌وه‌ى بدات نه‌ک سه‌رکردایه‌تى لایه‌نێک له‌خۆیه‌وه بریارى هه‌ڵوه‌شاندنه‌وه‌ى ئه‌م ئه‌نجامه بدات.\nهەروەها، دلێر خالید به‌رپرسى ناوچه‌ى ته‌قته‌قى یه‌کگرتوى ئیسلامى کوردستان بە ڕۆژنیوزی وت:"قبوڵکردنى ئه‌م بڕیاره‌ى دادگاى فیدراڵى ته‌نه‌زول و پابه‌ندبوونى هه‌رێمى کوردستانه له‌و بڕیاره‌ى که هه‌یبووه، وه ده‌توانرێت بوترێت کاتى ریفراندۆمه‌که کاتێکى باش نه‌بووه، ده‌بوایە زیاتر خوێندنەوەی کاتى ئه‌و بڕیاردانه بکرایە.\nله‌سه‌ر پابه‌ند بوونى هه‌رێم به یه‌ک پارچه‌یى خاکى عێراقه‌وه دلێر خالید، وتی:"وا هه‌ستکرا هه‌رێمى کوردستان له‌م دواییه گه‌له‌کۆمه‌یه‌کى لێکرا به تایبه‌ت وڵاتانى ئه‌وروپا و ئه‌مه‌ریکا، ئه‌وه‌ى چاوه‌ڕوان ده‌کرا له وڵاتانى دونیا ئه‌وه نه‌هاته‌دى شتێکى تر بوو، هه‌رێمى کوردستان پێى وابوو پشتیوانیه‌کانى زیاتره له‌وه‌ى ئێستا که ده‌رکه‌وت، به‌ڵام ده‌رکه‌وت هه‌رێمى کوردستان پشتیوانى و پشتگیریه‌کى زۆرى نییه، دیبلۆماسییه‌تى هه‌رێم به‌هێز نه‌بووه، هه‌رێمى کوردستان نه‌یتوانى قه‌ناعه‌تێکى جدی لاى ده‌وڵه‌تان دروستبکات، بۆیه ناچاربوو ئه‌و بڕیاره قبوڵ بکات.\nئاسۆ عوبێد لێپرسراوى بازنه‌ى ته‌قته‌قى بزوتنه‌وه‌ى گۆڕان-یش بە ڕۆژنیوزى وت:"به‌هۆى فشاره نێوده‌وڵه‌تییه‌کان و ناهۆشیارى به‌رپرسانى هه‌رێم و نه‌گونجاوى کاتى هه‌ڵبژاردنى ریفراندۆم له‌م کات و ساته‌دا، وایکرد که حکومه‌تى هه‌رێم پابه‌ند بێت به یه‌کێتى خاکى عێراقه‌وه‌و گه‌ڕانه‌وه بۆ باوەشى عه‌بادى، که به دوژمنى هاونیشتیمانیانى داده‌نێن و خۆشیان رێککه‌وتنى ژێربه‌ژێرى له‌گه‌ڵ واژۆ ده‌که‌ن له پێناو چه‌ند ده‌ستکه‌وتێکى حزبى و بنه‌ماڵه‌یى.\nئاسۆ، وتیشى:"له‌م دۆخه‌ى ئێستا هه‌رچى زوو پێویسته حکومه‌تێکى نیشتیمانى دابمه‌زرێت بۆ ده‌ربازبوونى هاونیشتیمانیان له‌م بارودۆخه، وه بکه‌رانى ریفراندۆم راپێچى به‌رده‌م دادگا بکرێن، چونکه مه‌سعود بارزانى و ڕه‌دوو که‌وتوەکانى وتیان ئه‌نجامى خراپى ریفراندۆم ده‌گرینه ئه‌ستۆ".\nلێپرسراوى بازنه‌ى ته‌قته‌قى بزوتنه‌وه‌ى گۆڕان وتیشى:"پێویسته هاونیشتیمانیان داواى ئه‌وه بکه‌ن که هێزى چه‌کدار له هێزى حزبى میلیشیایى و بنه‌ماڵه‌یى و که‌سى بسه‌ندرێته‌وه و بکرێته هێزێکى نیشتیمانى که له‌م کاته‌دا نزیکی ٥٠% خاکى کوردستان له ده‌ست دراوه له پێناو خۆسه‌پێنى و له پێناو که‌له ڕه‌قى شه‌خسێک و چه‌ند ڕه‌دوو که‌وتوویه‌کى، که گوێیان له وڵاتانى زلهێز و هاونیشتیمانیان نه‌گرت و ئه‌م ماڵوێرانی و مه‌رگه‌ساته یان به‌سه‌ر خه‌ڵک هێنا، بۆیه کاتى ئه‌وه هاتووه ده‌سه‌ڵاتیان لێبسه‌ندرێته‌وه راده‌ستى خه‌ڵکێکى پاک بکرێت و بتوانێت مافى هه‌موو هاونیشتیمانیان به یه‌کسانى وه‌ربگرێت".


"توركیا زیان بە ئابووری و خاكی خۆی دەگەیەنێت" | دەزگاى زارى کرمانجى\nدیدار –ڕائیب شێروانی: ئازاد سرێشمەیی، چاودێری سیاسی لە دیدارێكدا لەگەڵ هەفتەنامەی زاری كرمانجی دیاركرد:" ئەوەی لە رۆژئاوا دەبینین كارەساتە، پیلانێكی گەورەیە دژی كورد، ئەگەر ئەو ئۆپەڕاسیۆنە بەردەوام بێت، دیموگرافیای ناوچەكە دەگۆڕێت و شتێك نامێنێت بەناوی رۆژئاوای كوردستان. دەشڵێ:" ئەگەر لایەنەكانی رۆژئاوا پێگریان بە رێككەوتنەكان كردبایە و یەكڕیزی خۆیان پاراستبایە رەوشی رۆژئاوا بە ئەمڕۆ نەدەگەیشت.\nسرێشمەیی گوتی:" ئەوەی لە رۆژئاوا دەبینین كارەساتە، پیلانێكی گەورەیە دژ بەو خۆسەریەی كە لەوێ هەیە، نەك هەر دژی ئەوان بەڵكو ئەو پیلانە دژی كوردە، ئەگەرنا بۆچی تەنیا ئەو ناوچەیە دەكەنە ئامانج، ئەوانەی كە لەگەڵ سوپای توركیا بەشدارن، ئەوانیش دژ بە كوردن و توندڕەون، ئەگەر ئەو ئۆپەڕاسیۆنە بەردەوام بێت وەكو خۆیان دەڵێن، 30 كیلۆمەتر بێنە ناو خاكی سووریا، ئیدارەی خۆجێی كە لەوێ هەیە كۆتایی پێ دێت، دیموگرافیای ناوچەكە دەگۆڕێت، چونكە ئەوان بەنیازن ئەو عەرەبانەی كە ئێستا لە سووریان لەو ناوچانە نیشتەجێ بكەن، بەو شێوەیە دیموگرافیای ناوچەكە دەگۆڕێت و شتێك نامێنێت بەناوی رۆژئاوای كوردستان، جا ئەوە پیلانێكی گەورەیە دژ بە خەڵكی رۆژئاوا دەكرێت.\nئەو چاودێرەی سیاسی دەشڵێ:" مەبەستی توركیا وەكو خۆشیان دەڵێن، رێگرتنە لە تیرۆر و سنوورەكانی خۆیان بەهێز بكەن، خەڵكانێك دابنێن كە سەر بەخۆیانن، بەڵام ئامانجەكە لەوە دوورترە و ئامانجەكە ئەوەیە كە ئێدی كۆتایی بە ئیدارەی خۆجێی ئەوێ بهێنن و دیموگرافیای ناوچەكە بگۆڕن و بۆ هەمیشە شتێك نەمێنێت بەناوی خاكی كوردستان، كورد لە هەر شوێنێك دەسەڵاتی هەبێت نەمێنێت، ئەوە ئامانجەكەیانە.\nئازاد سرێشمەیی، روونیشیكردەوە:" ئەگەر لایەنەكانی رۆژئاوا پێگریان بە رێككەوتنەكان كردبایە و یەكڕیزی خۆیان پاراستبایە رەوشی رۆژئاوا بە ئەمڕۆ نەدەگەیشت، بۆیە بێگومان هەڵەی ئەوانیش تێدایە، ئەوان لە سیاسەتكردن هەڵەیان كرد، جارێ پێش هەموو شتێك دژی بەشێك لە خەڵكی خۆیانن، ئەگەر ئەوان هەموو پێكەوە كاریان كردبایە ئێستا ئەو بیانۆیە نەدرابایە دەست توركیا كە بڵێ من دژی هێزێكی كوردیم، ئەگەر هەموو پێكەوەبانە ئەوە دەبووە دژایەتی هەموو كورد لە رۆژئاوای كوردستان، بۆیە پێموایە ئەوان لە سیاسەتكردن توندن، پێویست نەدەكرد بەو شێوەیە بن و پێویست بەوە دەكرد ڕیزەكانی خۆیانبپارێزن، پێكەوە ئەو هەرێمە بپارێزن، ئێستا نەدەكرا بیانۆیەك بدەنە دەست توركیا كە بێتە ناو خاكی رۆژئاوا و بەو شێوەیەش باسی كورد بكرێت.\nئازاد سرێشمەیی، چاودێری سیاسی ئاشكراشی كرد:" چارەسەر بۆ بارودۆخی رۆژئاوا ئەوەیە كە ئێستا دەنگێكی نەڕازی زۆر لە جیهان هەیە، كە پێموایە ئەوە یەكەمجارە زۆربەی هەرە زۆری وڵاتانی جیهان دژ بەو ئۆپەڕاسیۆنەی توركیان، لە دواجاریش پێموایە توركیا زیان بە خۆی و ئابووری و خاكی خۆی دەگەیەنێت، وردە وردە خەریكە دژایەتیەكان جێگەی خۆیان دەگرن، ئەوە ئەمریكا هێشتا لەو ناوچانە دەسووڕێتەوە، بێجگە لە مقاومەتی خەڵكی ناوچەكە ئەوە دەبێتە پاڵپشتێك و پشتیوانیەك بۆ خەڵكی ناوچەكە كە ئاوارە و دەربەدەر نەبن و رۆژئاوا وەكو خۆی بمێنێتەوە".


عەتا قەرەداخی : کێشەکانی رەشنووسی دەستوورو نامەکەى سەرۆکی هەرێم . – WTARIKURD\nعەتا قەرەداخی : کێشەکانی رەشنووسی دەستوورو نامەکەى سەرۆکی هەرێم .\nپاش تێپەڕینی ماوەیەک لە سەرقاڵبوونی ناوەندی سیاسی کوردی و شەقامی کوردی بە مەسەلەى خستنە بەردەم راپرسی دەستوور یان گێڕانەوەى بۆ پەرلەمان یان بۆ لیژنەیەکی تایبەتی بۆ پێداچوونەوەو گۆڕانکاری کردن تێیدا یان راێکەوتن و سازانی لەسەری ، سەرۆکی هەرێم بە نامەیەک داوای لەلایەنە سیاسیەکان کرد کە راو سەرنجی خۆیان لەسەر رەشنووسەکە بەرزبکەنەوە بۆ سەرۆکایەتی هەرێم . بە گشتی لایەنە سیاسیەکان لە ماوەیەکی دیاریکراودا وەڵامی نامەکەى سەرۆکی هەرێمیان دایەوە. زۆرێک لە بۆچوونەکان ئەوە بوو کە دەشێ لەبەر رووناکی سەرنجء تێبینییەکانی ئەو لایەنانەدا کە پرسیان پێکرابوو، سەرۆکی هەرێم بڕیاری پێداچوونەوەى رەشنووسی دەستوور بدات و یۆ ئەو مەبەستەش ئەو رەشنووسە بخرێتە بەردەم لیژنەیەکی شارەزا بۆ ئەوەى لە کورترین کاتدا چارەسەری ئەو کەموکورتیانە بکات کە ناکۆکیان لەسەرەو لە تێبینی و سەرنجی لایەنەکاندا زیاترین باسء قسەیان لەبارەوە کراوە. یان ئەو رەشنووسە بگێڕدرێتەوە بۆ پەرلەمان بە مەبەستی پێداچوونەوەى، بەڵام ئەوەى بینیمان ئەوەیە کە سەرۆکی هەرێم بە نامەیەکەوە کۆی سەرنجء تێبینیەکانی ئاراستەى سەرۆکایەتی پەرلەمان کرد بۆ ئەوەى بخرێتە بەردەم گفتوگۆوەء سەرئەنجام پەرلەمان لەو بارەیەوە بڕیار بدا ت.\nئێستا پرسیار ئەوەیە ئایا پەرلەمان بە گشتی گفتوگۆی ئەو بابەتە دەکات یان تەنیا سەرۆکی فراکسیۆنەکان و سەرۆکایەتی پەرلەمان؟ ئایا ئەگەر سەرۆکایەتی پەرلەمان و سەرۆکی فراکسیۆنەکان گفتوگۆی ئەو بابەتە بکەن تا چ ئاستێک ئەگەری ئەنجامدانی گۆڕانکاریە داواکراوەکان هەیە لە رەشنووسی دەستووردا؟ ئەى ئەگەر پەرلەمان بە گشتی گفتوگۆی ئەو خاڵانە بکات کە لە سەرنجء تێبینی لایەنەکاندا هاتوون تا چ ئاستێک ئەگەری گەیشتن بە دەرئەنجامێکی ئەوتۆ هەیە کە جێگای رەزامەندی هەمووان بێت؟ ئایا دەشێ لەو ماوە کورتەدا کە تەمەنی ئەم خولەى پەرلەمان ماویەتی کێشەى رەشنووسی دەستوور چارەسەر بکرێت؟ ئەى ئەگەر پەرلەمان نەیتوانی لەو ماوە دیاریکراوەدا بگاتە دەرئەنجامێکی ئەوتۆ کە کێشەى رەشنووسی دەستوور کۆتایی پێبهێنێت ئایا چی روودەدات؟ ئایا دەشێ پەرلەمان تەمەنی خۆی درێژ بکاتەوە بۆ ئەو مەبەستە؟ ئایا لە بارێکی وەهادا کارەکانی پەرلەمان لە رووی یاساییەوە تا چ ئاستێک رەوا دەبێت؟ ئەى ئەگەر پەرلەمان لەو کارەدا نەگەیشتە هیچ ئەنجامێک، ئایا سەرۆکی هەرێم رەشنووسی دەستوور دەخاتە بەردەم راپرسیەوە؟ هەرچەندە ئەوەش دەبیسترێت کە دەگوترێت پێویستە ئێستا رەشنووسی دەستوور بخرێتە بەردەم راپرسیەوەو ئەگەر رەزامەندی جەماوەری وەرگرت پاشان هەموار بکرێتەوە .\nبەهەرحاڵ وەرگرتنی راوبۆچوونی لایەنەکانء باری سەرنجیان لەسەر کێشەکانی رەشنووسی دەستووری هەرێم لە لایەن سەرۆکی هەرێمە کارێکە بە ئاراستەى راستء درووست بەڵام ئەوەى جێگای نێگەرانیە یەکەم ئەوەیە کە دەبوو ئەو کارە زۆر پێش ئێستا بکرایە نەک ئێستا کە ماوەیەکی زۆر کورتی ماوە بۆ هەڵبژاردنەکانء تەمەنی پەرلەمانیش لە رووی یاساییەوە بەرەو کۆتایی دەچێت. زۆرێک لە نێگەرانییەکانی خەڵک لەوەدا کۆدەبێتەوە کە ئەگەری ئەوە هەیە پەرلەمان لەو ماوە کورتەدا نەگاتە رێکەوتنێکی ئەوتۆ لەسەر ئەو بابەتەو ئەوەش ببێتە هۆی دواکەوتنی هەڵبژاردنەکان. لەباری دووەمدا رێنەکەوتنی پەرلەمان لەسەر ئەو بابەتە جارێکی تر کێشەکە بخاتەوە دەرەوەى پەرلەمان کە ئەویش یان دەبێ رێکەوتنی سیاسی لە نێوان لایەنەکاندا لەسەر بکرێت یان ئەگەری ئەوەى هەیە کە سەرۆکی هەرێم پاش شکستی پەرلەمان لە چارەسەر کردنی کێشەکەدا ئەو پرۆژەى رەشنووسە بخاتە بەردەم راپرسییەوەو ئەگەری ئەوەش هەیە لە راپرسیدا سەرکەوتن بەدەست بهێنێت. ئایا لە بارێکی وەهادا چی روودەدات؟ یان ئەگەر لە راپرسیدا رەشنووسی دەستوور شکستی هێنا ئەمیان چۆن دەکەوێتەوە؟ سەرەتا من بە راشکاری جاری تریش گوتوومە رەشنووسی دەستوور شتێک نییە کە دەستکاری کردنی حەرام بێتء پێشموایە دەکرا بێ هیچ بەرگریء رێگرییەک سەرۆکایەتی هەرێم بڕیاری بدایە ئەو رەشنووسە لە ماوەیەکی زۆر پێش ئێستادا بگەڕێندرایەتەوە بۆ پەرلەمان یان بۆ لیژنەیەکی تایبەت بۆ چارەسەر کردنی ئەو خاڵانەى کە ناکۆکیان لەسەر هەیە. یان رێکەوتنی لایەنەکانی لەسەر بکرایە چونکە ئاشکرایە کە دەستوور وەکو بەڵێننامەیەکی کۆمەڵایەتی وەهایەو بۆ کۆی ئەندامانی کۆمەڵگە دادەنرێت بۆیە رەنگە زۆر لە جێگای خۆیدا نەبێت بە دەنگی زۆرینە بڕگەو بەندەکانی یەکلا بکرێتەوە.\nمن پێموایە ئەگەر مەبەست ئەوەش بێت رەشنووسی دەستوور لە ئێستادا بخرێتە راپرسیەوە بەو ئومێدەی سەرکەوتن بەدەست بهێنێتء بەو پێیەش کە لە رەشنووسەکەدا هاتووە بەڕێز سەرۆکی هەرێم بتوانێت دووجاری تر خۆی بۆ سەرۆکایەتی هەرێم بپاڵێوێتەوە ئەوا دەشێ جۆرە راڤەیەکی تر بۆ ئەو مەسەلەیە بکرێتء ئەو بۆچوونەى ناو ئۆپۆزسیۆنء بەشێک لە خەڵکیش کە دەڵێت. ئەو بەشەى دەستوور کە سەلاحیاتەکانی سەرۆکی هەرێم دیاری دەکات لە پێناوی کەسێتی تایبەتی بارزانیدا دانراوە، لای خەڵک ببێت بە راستی. پێموایە بە گوێرەى کەسێتی بەڕێز مەسعود بارزانی کە نزیکەى 34 ساڵە سەرۆکی حیزبێکی گەورەى وەکو پارتیەو پێگەو پایەی خۆییء ئامادەبوونء پێگەى دیاری بنەماڵەکەى لە مێژووى هاوچەرخی کوردستاندا ئەویان کردووەتە کەسێتیەکی ناسراوو دیار لە کوردستانء ناوچەکەو تەنانەت لە جیهاندا بۆیە بە بڕوای من هەڵەیەکی گەورەیە کە وەها سەیری مەسعود بارزانی بکرێت کە پۆستی سەرۆکایەتی هەرێم کەسێتی بۆ ئەو درووست دەکات. هەروەک بۆ شەخسی بارزانیش هەڵەیە ئەگەر بوونء ئامادەبوونی خۆی لە سەرۆکایەتی هەرێمدا ببینێتەوە. من وای بۆ دەچم کە کاتێک گرنگە بارزانی لە سەرۆکایەتی هەرێمدا بێت کە پێگەو دەسەڵاتی خۆی بۆ چارسەرکردنی کۆی کێشە ئیداریء سیاسیء کۆمەڵایەتیەکانی نێو کۆمەڵگەى کوردی بەکار بهێنێت. بەڵام کاتێک دەستوورێک کە رێگا بۆ ئەو بکاتەوە دوو خولی تر خۆی بۆ سەرۆکایەتی هەرێم بپاڵێوێتەوە، ببێتە مایەی ئاڵۆزیء پشێوی لە کوردستاندا بە بڕوای من دەبێ بەڕێز بارزانی ئەوە رەت بکاتەوە کە رێگا بدات بە ئاراستەى ئەو ئامانجە راڤەى هەڵوێستی ئەو بەرامبەر بە خستنە راپرسی رەشنووسی دەستوور بکرێت. بۆ ئەوەى ئەو جۆرە لێکدانەوەیەش بۆ هەڵوێستی ئەو نەکرێت پێویستە بێ هیچ دوو دڵیەک بڕیاری رێکەوتن لەسەر رەشنووسی دەستوور یان گێڕانەوەى بۆ پەرلەمان بدات.\nمن لێرەدا مەبەستمە بڵێم کە زۆرینەى قسەو گلەییء گازەندەی لایەنە سیاسیەکانی کوردستان کە سەبارەت بە دەستوور دەبیسترێت لە بارەى دەسەڵاتەکانی سەرۆکی هەرێمەوەیە کە پێیان وایە دەسەڵاتێکی زۆرەو سیستێمی سیاسی بە کردەوە دەکاتە سیستێمێکی سەرۆکایەتی. بە گشتیش لایەنە سیاسیەکان وای نیشان دەدەن کە سەلاحیەتەکانی سەرۆکی هەرێم لە رەشنووسی دەستووردا وەها دیاریکراون کە لە ئاستی پێگەو پایەی بەهێزی بارزانیدا بێت. بۆیە لەم رووەوە دەشێ بۆ چارەسەرکردنی ئەو کێشەیە بەڕێز بارزانی یەکێک لەم دوو خاڵە لەبەرچاو بگرێت یان رێگا بدات رەشنووسی دەستوور پێداچوونەوە بکرێتء ئەو مادانەى پەیوەندیان بە دەسەڵاتەکانی سەرۆکی هەرێمەوەیە دەستکاری بکرێن یان خۆی بۆ سەرۆکایەتی هەرێم کاندید نەکاتەوە. من پێموایە ئەنجامدانی هەریەک لەم دوو خاڵە کۆتایی بە کێشەى پەیوەست بە رەشنووسی دەستوور دەهێنێت. دیارە ئەنجامدانی هەریەک لەو دوو خاڵە یان هەردووکیان لەیەک کاتدا نەک لە پێگەى بارزانیء دەسەڵاتی بارزانی کەم ناکەنەوە بەڵکو بەهێزتریشی دەکەن بە تایبەتی لەسەر ئاستی جەماوەریی. لە بارێکی وەهاشدا ئەو بۆچوونەى نەیارەکانی پوچ دەکاتەوە کە پێیان وایە بارزانی زۆر مەبەستیەتی سەرۆکی هەرێم بێت یان لە پێناوی مانەوە لەو پۆستەدا راوبۆچوونی هەمووان پشت گوێ دەخات. ئەگەر سەیری کێرڤی ئامادەبوونی بارزانی بکەیت لە مێژووى خۆیدا، ئەوە بە ئاشکرا دیارە کە سەرۆکایەتی هەرێم نەیتوانیووە شتێکی زیاتر بخاتە سەر کەسێتی ئەو هەربۆیە دوورکەوتنەوەشی لە سەرۆکایەتی هەرێم هیچ لە کەسێتی ئەو کەم ناکاتەوە. بە پێچەوانەوە رەنگە دوور کەوتنەوەى بارزانی لەو پۆستء پلە ئیداریء سیاسیانەى کە ئێستا هەیەتی، لەوەى ئێستای گەورەتری بکات. نموونەى زۆر کەسێتی هەیە لە مێژوودا کە مانەوەیان لە دەرەوەى پۆستء پلە ئیدارییەکان گەورەتری کردوون.\nبەهەرحاڵ من وای بۆدەچم ئەگەر بارزانی یەکێک لەو دوو خاڵەى لەسەرەوە باسمان کردنن جێبەجێ نەکات واتە یان رێگادان بە پێداچوونەوەى رەشنووسی دەستوور یان خۆ کاندید نەکردنەوەو بەجێهێشتنی پۆستی سەرۆکی هەرێم ئەوا کێشەى رەشنووسی دەستوور چارەسەر نابێتء پێموانییە پەرلەمان بتوانێت کارێکی لەو جۆرە بکات چونکە ئەوەى لە ماوەی رابردوودا سەبارەت بەو رەشنووسە گوێبیستی بووین روونء ئاشکرایەو مەگەر یەکێتیء تەنانەت لایەنەکانی ئۆپۆزسیۆنیش لە هەڵوێستەکانی پێشتریان پاشەکشە بکەن ئەگینا بە گفتوگۆی سەرۆکایەتی پەرلەمانء سەرۆکی فراکسیۆنەکانء تەنانەت بە گفتوگۆی پەرلەمانیش ئەو کێشانە چارەسەر ناکرێن ئەگەر پەرلەمان مافی گۆڕانکاری کردنی نەبێت لەو رەشنووسەدا. دیارە پاشەکشەى ئەو لایەنانەش لە ناڕەزاییەکانیان سەبارەت بە رەشنووسی دەستوور شتێکی چاوەڕوان نەکراوە. لەبەرئەوە ئەگەری ئەوە لاوازە کە کۆبوونەوەى سەرۆکایەتی پەرلەمانء سەرۆکی لیستەکان بتوانێت کێشەى رەشنووسی دەستوور چارەسەر بکات. کەواتە دەبێ کێشەى رەشنووسی دەستوور کوردستان بەرەو کوێ ببات؟\n2,339 جار بینــراوە لەڕەهێڵپۆست\nدکتۆر کەمال میروادەلیی : دەستوورێکی بێ دەست و زمان و زامن .\nکەمال میراودەلی: روونکردنەوەیەک دەربارەی 30 حوزەیران و پرسی دەستوور و هەلنەبژاردنی سەرۆکایەتی هەرێم.


گەرەک – هەورامان\nیانە زوان گەرەک\nگەرەک واتێوەنە؛ وات و واچو ڕوانەینە و نویستەینە بەکارش مارمیٛ، پاسە ویٛش بەروزوٙ هەکە کەردێوە یاردیدەرە بوٙ، دیارەن گرد زوانێوە بەبیٛ کەردەی یاردیدەری نمەکریوٙش، هەرمانەو کەردەی یاردیدەری پەی ڕیٛک وستەی تەشکو کەردەی یام پەی ئانەی ڕستەکە ڕازوانی بوٙنە، لارەسەنگ نەبوٙ ، گجار ڕستەنە مەیو چەنی کەردێوەتەری ناتەمامی هەرپاسە کەردێوە تەمامی، یام گرد پیٛوەرە ، ئتر رستەکە زەریفەتەر بونە و ماناکیٛش ڕوٙشنتەرە کەروٙوە، وەڵتەر باسو چنڎ کەردێوە یاردیدەریما کەردەبیٛ پیٛسە( ئەجو، ئەجیام، ئەرەجیو…هتد)( ئەشوٙ، ئەشیا، مەشوٙ….هتد).\nگەرەک گردو یاگەنامە لکیایەکا هورگیروٙ:\nگەرەکمەن، گەرەکم بیٛ، گەرەکم بیەبیٛ\nگەرەکشەن، گەرەکش بیٛ، گەرەکش بیەبیٛ\nگەرەکتەن، گەرەکت بیٛ، گەرەکت بیەبیٛ\nگەرەکمانە، گەرەکمابیٛ، گەرەکمابیەبیٛ\nگەرەکشانە، گەرەکشابیٛ، گەرەکشابیەبیٛ\nهەرپاسە مورفیمو( یچ) هوٙرگیٛرانە، گەرەکیچمەن، گەرەکیچمبیٛ، گەرەکیچشەن گەرکیچشابیٛ، گەرەگیچمەن، گەرەکیچمابیٛ.\nئەگەر سەرنجەو ڕستەکا یام دەسەواتەکا دەیمی وینمیٛ گەرەک لکان پۆ یاگەنامیٛ لکییٛ پەی کەسویوەم و تاقی(م) + کەردەی ناتەمامیرە ( گەرەک+م+ ەن) ، یانی پەی تەمامنای واتیٛ یام رستەی کەردەی یاردیدەر لکان کەردەی ناتەمامیرە سەربارو یاگە نامیٛ لکیێ. یانی ئەرکش تەمامنای ماناو ڕستەی و ریٛک وستەی بیچم و ڕستەین. نمونەکانو تەریچنە هەمان ئەرکش کەوتەن سەر چەنی یاگەنامیٛ لکیێ پەی کەسی دوەم و یەرمی بە کوٙمەکو کەردەی ناتەمام و (ەن + بیٛ) ڕستەکیٛشان ڕیٛک وستیٛنیٛ.\nگەرەکمەن سەوای بلو پەی سلیٛنیٛ.\nگەرەکم بیٛ سەوای بلو پەی بڵبەری\nماشینەکەشا مدرابیەبیٛ، ئننا گەرەکشابیەبیٛ بلاوە ژیوار.\nئەگەر سەرنجەو ئی چنڎە ڕستەیە دەیمیٛ، وینمی گەرەک لوانەنە سەرو ڕستێوە هەکە کەردەی تەمامش چەنەن وەلیٛ پەی تەشکو( ئەرەنیای- ئنشائی- التزامی)، بلو، بلاو، کەردەی تەمامەن و بەتەشکو ئەرەنیای، تاکید نیا کە بلوٙ یام نەلوٙ . چەنی ئانەیچ گەرەک ویٛش تەنیا ماناش لارەسەنگەنە، کەردەی ناتەمامو(ەن) ملکوٙش پوٙرە” گەرەکمەن.\nگەرەکمەن نان بوەرو، گەرەکتانە نان بوەردیٛ، گەرەکشانە نان بوەرا. چێگەیچەنە بەهەمان شیٛوە، ڕستەکەنە لوان سەرو کەردەی ئەرەنیای. یانی گەرەک پیٛسەو کەردێوە یاردیدەری لوان سەرو کەردەی تەمامی ئەرەنیای ( بوەرو، بوەردیٛ، بوەرا)، هەرپاسە چەنی کەردەی ناتەمامو (ەن) یوشا گیرتەن پەی تەمامنای ماناو ڕستەکەی ، بەهەمان شێوە چیٛگەنە دیار نیەن کەی گەرەکشانە نانەکەیشا بوەرا.\nنمونیٛ تەریٛ سەرو گەرەکی :\nتوٙ هیچت گەرەکەن/ گەرەکا؟\nتوٙ چیٛشت گەرەکەن؟\nوەشم گەرەکنی. من توٙم وەش گەرەکنی. وەشەم گەرەکەنی\nچی یەرە ڕستانە گەرەک لکان کەردەی ناتەمامیرە(ەن)، تا یاردی رستەکەی بڎوٙ بەتەشکێوە ڕازوانی و تەمام بەر بگنوٙ. هەرپاسە نیشانیٛ نیٛر و مای بەەرگنوٙ .\nڕستەو من توٙم وەش گەرەکنی: هەمتەر گەرەک یاردی دەرو کەردەی ناتەمامین(ەن)\nپاسەبوٙ چی نمونانە گەرەک پیٛسە کەردەی یاردیدەری بیەن بە یاردی دەرو کەردەی ناتەمامو (ەن) و (ەنە)\nگەرەکم نیەن: فرە بەئاسانی نیشانیٛ نەریٛ(نەفی) ملوٙنە دماو گەرەکی: گەرەکمەن= گەرەکم نیەن.\nیانی گەرەک+ یاگەنامیٛ لکیێ + ەن + ب (کەردەی ئەرەنیا) = ڕستێوە مانادار\nگەرەک چەنی چەمەو بیەی( گەرەک+ بیەی) = گەرەک بیەی، چەمێوە ئامیٛتە وەشکەرانە پیٛوەرە.\nبە کوڵی و پوختی: گەرەک لکوٙ کەردەی ناتەمامیرە هەرپاسە جە رستەنە گنوٙ گەلو کەردەی ئەرەنیای، یانی کریوٙ هەر یەری پێوەرەبەیا، یام گەرەک چەنی کەردەی ناتەمامی .\nد.ناجح گوڵپی 3/10/2018\nنویسیای وەڵین “مُحَمّد”،یۆ جە وەشەسیاتەرین ناماو ئنگلیزی\nنویسیای دمایین مارتا”،نامونیشانو سەرتەرین بانوەی گەمەکەرەو فوتباڵو جهانیش بەدەس ئاورد


Friday, 08.01.2008, 12:00\nبزاڤی رۆژنامەوانی یان چاپەمەنی كوردی لە ئیتالیا، راستەوخۆ، بەستراوەتەوە بە بوونی كوردستانیان لەم وولاتە. بە پێی ئەو زانیارانەی لەبەر دەستی ئێمەدایە لە سەرەتای سالانی حەفتای سەدەی رابردووو، بە واتایەكیتر لە دوای بەیانی ئازاری 1970، دەستەیەك خۆێندكار، كە زۆربەیان لە باشوری كوردستان، روویان لە ئیتالیا كرد، زۆربەیان هونەرمەندی تەشكیلی بوون، ئێستاش هەندێكیان لە ئیتالیا دەژین. كەچی دوای هەلگیرسانی شەری عێراق ـ ئێران (1980 ـ 1988) كۆچی كورد بۆ هەندەران لە هەموو پارچەكانی كوردستان رووی لە زیادی كرد، بە تایبەتی نزیكەی 300 خوێندكاری كورد، بە مەبەستی خۆ دەربازكردن لە ئاگری ئەم شەڕە، هاتنە ئیتالیا. لەبەر ئەوەی ئەو كات لە ئیتالیا مافی پەناهەندەیی نەبوو لە سەرەتا هەموویان دەستیان بە خوێندنی زانكۆ كرد. گەیشتنی ئەم گروپە گەنج و خوێنگەرم و پڕ لە هەستی نیشتمانی وەرچەرخانێكی گەورەیە لە مێژووی بوونی كوردستانیان لە ئیتالیا.\nبە پێی زانیاری ئێمە تا داگیركردنی كوێت لە لایەن رژێمی سەدام حوسێن (2/8/1990) تەنها یەك كتێبی سادە، لە سالی 1976، لەسەر كورد و كوردستان بە زمانی ئیتالی چاپكرابوو. واتە خەباتی كولتوری و هەولدان بۆ ناساندنی دۆزی كورد بە رای گشتی ئیتالی كارێكی یەكجار سەخت بوو، دەگەل ئەوەشدا كوردەكانی ئیتالیا، بۆ ناساندنی دۆزی گەلەكەیان، هێزو توانای خۆیان خستەگەر، ئەمەش لە رێگای بلاوكردنەوەی بەیاننامە، دۆسیە، بلاوكراوەو دۆكومێنتی جۆربەجۆر. لە دوای داگیركردنی كوێت تاكو ئێستا زیاد لە 20 كتێب بە زمانی ئیتالی لەسەر مەسەلەی كوردستان چاپكراون، زۆربەیان لە لایەن ئەو كوردانە نووسراون كە لە ئیتالیا ژیاون.\nتا ئیستا ژمارەی كوردستانیان لە ئیتالیا، كە دانیشتوانی خۆی لە 60 ملیۆن كەس دەدا، لە پێنج هەزار تێپەڕ ناكات، پەرتەوازەو كەم ئۆرگانیزەن، چەترێك نیە هەموویان لە بنی كۆببنەوە، ئەمەش بۆتە هۆی ئەوەی، لە رابردوو و لە ئێستا، بزاڤی چاپەمەنی، بە تایبەتی رۆژنامەوانی، وەكو پێویست رۆلی خۆی نەبینیووە.\nلەم لێكۆلینەوەیە ناكرێت باسی هەموو ئەو نووسراوە (كاغەزی) كوردی و ئیتالیانە بكەین كە لەم 30 ـ 40 سالانە بلاوكراونەتەوە. پێش ئەوەی بێینە ناو باسەكەمان بە پێویستی دەزانم ئاماژە بۆ ئەوە بكەم كە لە سالانی 1981 ـ 1983 گۆڤاری "دووڕیانی شۆڕشگێری؛ كە زمان حالی "یەكێتی لاوانی شۆڕشگێری كوردستان؛ بوو سێ ژمارەی (32 لل) لێ دەرچوو. یەكێتی لاوانی شۆرشگیری كوردستان لە هاوینی 1981 لە ئیتالیا دامەزار، پەیرەو پرۆگرامێكی ئایدیۆلۆژی ماركسی هەبوو، گۆڤارەكەش بە زمانی كوردی بوو. بە پێی زانیاری ئێمە ئەوە یەكەم گۆڤاری كوردی بووە لە ئیتالیا، بە زمانی كوردی، دەرچووبێت. رێكخراو و گۆڤارەكە كە خاوەنی ئەم باسە، بە شێوەیەكی چالاك و سەرەكی تیا بەشداری كرد، لە سەرەتای 1984 هەلوەشایەوەو كاروچالاكیەكانی راگرت.\nبە باشمان زانی تەنها باسی گۆڤاری "هەتاو؛ بكەین لەبەر چەند هۆیەك: لە سالی 1990 رێخراوێكی نا حیزبی بە ناوی "كۆمونیتای كورد لە ئیتالیا Comunit Kurda in Italia CKI؛ پێك هات تا هەموو كوردستانیان لە دەوری خۆی كۆبكاتەوە، لەسەرەتاوە سەركەوتنێكی باشی بەدەست هێنا، یەكەم گۆڤاری كوردیە بە زمانی ئیتالی دەربچێت، بابەتەكان، تا رادەیەكی باش بە پێزو سەرنج راكێش بوون، لە رووی تەكنیك دیزاین گۆڤارێكی سەركەوتوو بوو.\nهەتاو، هەرچەندە بە ناو، هی كۆمونیتای كوردی ئیتالی بوو بەلام بە هەوڵ و خۆماندووكردنی كاك شۆرش عەزیز سورمێ دەردەچوو. هەرچەندە بە رەسمی لە ماوەی سالانی 1993 ـ 1998 كاك شۆرش سەرۆكی كۆمونیتا بوو بەلام دوا ژمارەی هەتاو لە 1994 دەرچوو. بە هیوای ئەوەین برادەرانی ئەو كاتەی كۆمونیتاو و خودی كاك شۆرش باسی راوەستان و خۆكێشانەوەیان بكەن.\nلێرەدا هەولدەدەین بە كورتی باسی ناوەرۆك و بابەتەكان و ئەو كەموكورتیانەی، بە رای ئێمە لەم 3 ژمارەیەی هەتاو دەكەنە بەرچاو، بخەینە بەردەم خوێنەران بەو هیوایەی ببێتە سەرچاوەو ماتریالی بە سوود بۆ هەركەسێك، لە ئایندە، بیەوێت توێژینەوەیەكی مێژوویی یان ئەكادیمی لەسەر بزاڤی چاپەمەنی كوردی لە هەندەران بنووسێتەوە.\nگۆڤارێكی كولتوری كوردیە، لە لایەن كۆمونیتای كورد دەدەكرێ.\nHetaw- il Sole\nRivista Culturale kurda della Comunit kurda in Italia.\nئەم گۆڤارە 3 ژمارەی بە زمانی ئیتالی، بە قەبارە 21 x 30 سم، لێ دەرچووە، هەر ژمارەیەكیش، بە بەرگەوە، لە 28 ـ 32 لل پێك هاتووە.\nژمارە سفر (0)ی تەموزی 1990 .\n1) لە لاپەرەی یەك سەروتار بە ناوی "رۆژنامەگەری و خەباتی رزگاریخوازی كورد؛ بلاوكراوەتەوە، هەرچەندە ناوی كەسی لەسەر نیە بەلام بە پێی زانینی ئێمە لە لایەن كاك شۆرش سورمێ نووسراوە، هەر لەم لاپەرەیە ئاماژە بە فەهرەستی بابەتەكان كراوە.\n2) لە لل 2 تا 7 وتارێكی بەندە (جاسم تۆفیق) نووسراوە، ئەم ووتارە بە كورتی باسی مێژوو و بەسەرهاتی گەلی كورد، لە دێرزەمانەوە تا سالانی هەشتا، دەكات. وتارەكە لە نامیلكەیەك وەرگیراوە كە لە سالی 1989ز لە شاری پیزە ـ ئیتالیا بلاوكراوەتەوە . كەچی لە هەتاو نووسراوە لە ئامادەكردنی a cura di جاسم تۆفیق. ئاشكرایە جیاوازی لە نێوان نووسەر (دانەر) و نووسەر (ئامادەكار) هەیە و كاك شۆرشیش ئەمە دەزانێ، جگە لەمەش نە نووسراوە كە ئەم وتارە لە فلان نامیلكە یان سەرچاوە وەرگیراوە.\n3) لە ل 8 وتارێكی پرۆفیسۆر كەمال مەزهەر "رۆلی گەلی كورد لە مێژووی شارستانیدا Il ruolo del popolo kurdo nella storia della civilt بلاوكراوەتەوە كە باسی رەچەلەكی میدیەكان دەكات بەلام سەرچاوەكەی لێی وەرگیراوە دەستنیشان نەكراوەو بابەتەكەش زۆر سادە دێتە بەرچاوە.\n4) لە لل 9 ـ 11ووتارەكی فواد حەمە خورشید، بە ناوی "زمانی كوردی؛، بلاوكراوەتەوە. ئەم ووتارە كاتی خۆی، 1986ز، لە لایەن كاك شۆرش سورمێ، بە نامیلكەیەك، كراوەتە ئیتالی و بەم كارەش خزمەتێكی زمانی كوردی كردووە، كەچی لەم ووتارە 3 لاپەرەییە نە دەستنیشانی سەرچاوە كوردیەكە كراوەو نە هی ئیتالیەكە. هەروەها ئەم وتارە هەموو دەقە ئەسلیەكەی نەگرتۆتە خۆی، لە لایەكیتریش لە كۆتای وتارەكە 18 پەراوێز (ژێدەر) نووسراوەنەوە بە بێ ئەوەی لە ناو تێكستە ئیتالیەكە ئاماژەیان بۆ كرابێت. تێكستەكەی هەتاو، بە پێی هەلسەنگاندنی ئێمە، یەك لەسەر سێی تێكستە ئەسلیەكەیە. خوێنەر لە برین و دەستكاری ئاگادار نەكراوەتەوە و تەنانەت ئەگەر خوێنەر زۆر بە دیقەت نەیخوێنێتەوە نازانێ "كێ؛ نووسیوویەتی.\nهەلبەتە دانانی ژێدەرەكان لە شوێنی ئەسلی خۆیان ئەمانەتێكی گەورەو مێژووییە، دەستكاری كردنیان ناوەرۆكی بابەتە دەگۆرێت و سەنگی زانستی و ئەكادیمی لە دەست دەدات.\n5) لە ل 12 وتارەك بەناوی (هۆنراوەی كوردی) لە لایەن لۆرێنزۆ گوێللە Lorenzo Guella نووسراوە، هەموو لاپەرەكەی بە خۆ گرتووە. دیارە كەسێكی پسپۆر و خامە رەنگین نووسیوویەتی كە تیایا باسی ئەدەبیات، بە فۆلكلۆر و نووسین و چۆنیەتی درووستبوونی، دەكات. پاشان دێتە سەر ئەدەبیاتی كوردی لە سەدەكانی 15 ـ 18 زا، تا دەگانە سەدەی 19 و لە دایكبوونی شیعری نەتەوەیی و نیشتمانی. نووسەر دەلێ سەرەرای ئەوەی كورد دەولەت و وولات و زمان (زمانی رەسمی و یەكگرتووی) نیە بەلام لە رێگەی شیعرەوە توانیوویەتی ناسنامەی خۆی بپارێزێت و گەشە پێ بدات .... تا دەگاتە ئەو شوێنەی بلێ ئەمرۆ باشترین چەكی بەرگری كورد شیعرە. ووتارەكە بە شێوەی پەخشان نووسراوە و هیوای ئەوە دەخوازێت كە خوێنەری بە ئاگای ئیتالی، لە رێگەی ئەو شیعرانەی لەم ژمارەیە بلاوكراونەوە، بتوانێ لە دەرد و ئازارو خواستەكانی گەلی كورد، بگات.\n6) لە ل 13 تا 17 چەند شیعر و حیكایەتی كوردی كراونە ئیتالی و نووسراوە لە "ئامادەكردنی شۆرش عەزیز سورمێ؛، شیعرەكان بریتین لە هی ئەحمەدی خانی، حاجی قادری كۆیی، قانیع، گۆران، هەژار موكریانی، هێمن، عەبدولا پەشێو، شێركۆ بێكەس، جگەر خوێن، لەتیف هەلمەت، نەژاد عەزیز سورمێ. تەنها ئەوەی دواوە نەبێت، كە برای كاك شۆرشە، ئەوانیتر هەموویان پێشتر بە زمانی ئیتالی بلاوكرابوونەوە كەچی كاك شۆرش ئاماژەی بە سەرچاوە ئیتالیەكان نەداوە، تەنانەت لە سالی 1987 شێركۆ بێكەس، لەسەر داوەتی رەسمی ئیدارەی شاری فلۆرانس ـ تۆسكانا، هاتە ئتیالیا و لەم بۆنەیە كۆمەلە شیعرێكی كرایە ئیتالی و لە كتێبیكی 100 لل بلاەكرایەوەو بەندەش بەشداری لە وەرگێرانی چەند شیعرێك كرد.\nهەمان شت دەربارەی دوو حیكایەتی فۆلكلۆری بە ناوی (بەسەر هاتی دارتاش "وەستا نەجار بنووە بێ خەم و خەیار خودا یەكە و دەرگای هەزار؛) و (هاورێیەتی)، نووسراوە لە ئامادەكردنی شۆرش عەزیز سورمێ كەچی ئەمانە لە سالی 1981، بە یارمەتی و هاوكاری هەندێ لە جالیەی كوردی، كراوەنە ئیتالی و لە گۆڤاری "ئەیۆ Ajio؛ی سەردینی بلاوكراونەتەوە.\n7) لە لل 18 ـ 20 وتارەكی مەكسیم رۆدیسۆن بلاوكراوەتەوە كە بریتیە لەو پێشەكیەی بۆ كتێبی Joycc Blau, Memoire du Kurdistan, Ed. Findatly, 1984 نووسیووە. ئەم ووتارەش باسی دەولەمەندی زمان و ئەدەبیاتی كوردی دەكات، هەر لەگەل ئەم وتارە تابلۆیەكی هونەرمەند عەتا قەزاز بلاوكراوەتەوە.\n8) لە لل 21 ـ 22 وتارەكی خانم میرێللا گەللێتی Mirella Galletti بە ناوی كورد و ماس میدیا بلاوكراوەتەوە، گەللێتی لە سەرەتای سالانی حەفتا خەریكی لێكۆلینەوەو نووسینە لەسەر كێشەی كوردستان و سەدان وتار و چەند كتێبێكی بلاوكردۆتەوە، بە یەكێك لە كوردناسە هەرە شارەزاكانی ئەوروپا دادەنرێت.\n9) لە ل 23 وتارێك لە لایەن بەرزان محەمەد، كورتە مێژوویەكی مۆسیقای كوردی، بلاوكراوەتەوە، لێرەش نووسراوە لە "ئامادەكردنی؛، وا دیارە ئەم وتارە لە ئەسلدا بە زمانێكیتر (فەرەنس ؟) نووسراوەو كاك بارزانیش كردوویەتی ئیتالی یان بە دەستكاری بە ناوی خۆی بلاویكردۆتەوە. كاك بەرزان خۆی مۆسیقا ژەنێكی لێهاتووەو ماوەی دە سال لە ئیتالیا ژیاوەو پاشان روویكردە سویسرا و فەرەنسا.\n10) لە ل 24 باسی بەستنی ئەو كۆنگرە جیهانیە كراوە كە لە 22 ـ23/3/1990 لە شاری فلۆرانسی ئیتالیا لە لایەن جالیەی كوردی ئامادەكرابوو.\n11) لە ل 25 لە لایەك دەقی بەیاننامەی كۆتایی كۆنفرانسی پاریس لەسەر "كوردەكان: مافی مرۆڤـ و ناسنامەی كولتوری؛ كە لە رۆژانی 14 ـ 15 ئۆكتۆبەری 1989 بەسترابوو، لە لایەكیترش ئەو نامەیەی زانای بەناوبانگی روسی، ئەندرێی ساخارۆف Andrei Sakharov، بۆ كۆنفرانسی پاریسی رەوانە كردبوو، بلاوكراونەتەوە.\n12) لە ل 26 نامەی سێناتۆر ئیدوارد كەنەدی Edward Kennedy بۆ كۆنفرانسی پاریسی 1989 بلاوكراوەتەوە. هەر لەم لاپەرەیە ناوی سەرنووسەر (رەوەز یان رێواس كەلالی؟ Rewas Gallali) و دەستەی نووسەران، كە هەموویان ئیتالین و ئەوكات و ئێستاشی لەگەلدا بێت جالیەی كوردی نایان ناسێت، بلاوكراوەتەوە.\n13) لە ل 27 وتارەك لە لایەن د. ئازاد شێخانی، لەژێر ناوی "شوێنەوارناسی: كۆنە قەلا؛ بلاوكراوەتەوە كە باسی قەلای كەركوك دەكات. د. ئازاد شێخانی لە ئیتالیا دكتۆرای لە بواری تەلارسازی بەدەست هێناوەو ئێستاش لە زانكۆی سلێمانی مامۆستایە.\nژمارە (1)ی مایسی 1992\nئەم ژمارەیە 32 لاپەرەیە.\nلسەر بەرگی پێشەوە نووسراوە "گۆڤارێكی كولتوری كوردیە؛ و لە دادگای شاری ترێڤیزۆ Treviso، بە بریاری 874ی 22/4/1992 مۆلەتی پێدراوە، نرخی 5000 پێنج هەزار لیرەی ئیتالیە. ئەم رستەیە "گۆڤارێكی كولتوری كوردیە؛ بووە هۆی دەربرینی نارەزایی برادەرانی ناو كۆمونیتای كورد و رەخنەیان لە كاك شۆرش گرت بۆ نەتنووسیووە (گۆڤارێكی كولتوری كوردیە لە لایەن كۆمونیتای كورد دەردەكرێ). كاك شۆرش سورمێ پێش چاپكردنی ئەو ژمارەو ژمارەكانیتر هەرگیز بابەت و ووتارەكانی پیشانی كۆمیتەی كۆمونیتا نەداوە، بەندە لە كاتی ژمارە 1 و 2 ئەندامی كۆمیتەی كۆمونیتا بوو و داواشی كردبوو بابەتەكان پێش لە چاپدانیان بخرێنە بەردەم ئەندامانی كۆمیتە بەلام كاك شۆرش، هەرجارەی بە بیانوویەك، راسپاردەكەی پشتگوێ دەخست.\nبابەتەكانی ئەم ژمارەیە:\n1) لە ل 1 ووتارێك بەناونیشانی "گوناهبارن ئەوانەی خەبات بۆ ئاشتی دەكەن؛، بەناوی كۆمونیتای كورد نووسراوە كەچی ئەم كورتە ووتارە تەنها لە لایەن شۆرش، بە بێ ئاگاداری كۆمونیتای كورد، نووسراوە.\n2) لە لل 3 ـ 5 ووتارێكی د. كەمال میراودەلی، بەناوی "ئێمەی كورد مێژوویەكی زیندووین؛، بلاوكراوەتەوە، لێرەش نووسراوە لە (ئامەدەمكردنی a cura di د. كەمال میراودەلی). ئەم ووتارە گوایە لە زمانێكیتر، لە لایەن خانم رۆسێللە كوپێللینی Rossella Cupellini، كراوەتە ئیتالی بەلام نەنووسراوە لە كام زمان و سەرچاوە. لە راستیدا ئەم ووتارە لە لایەن د. میراودەلی لەم كۆنگرە جیهانیەی كە لەسەرەوە باسمان كرد، لە شاری فلۆرانسای ئیتالیا بەسترا، بە زمانی ئینگلیزی خوێندرایەوە، پاشان لە گۆڤاری (مافی گەلان i diritti dei popoli) بلاوكراوەتەوە . هەردوو ووتار، لە ناوەرۆك، وەكو یەكە، تەنها هەندێ پاش و پێشكردنیان پێوە دیارە، نازانین د. كەمال دوو شێوەی جیای نووسیووە، یەك بۆ "كۆنگرە؛ و یەكیش بۆ "هەتاو؛ یان كاك شۆرش ئەمەشی دەستكاری كردووە.\n3) لە لل 6 ـ 9 ووتارەكی د. فواد حوسێن، بە ناوی "دۆزی كورد و چەمكی مافی چارەی خۆنووسین؛، لێرەش نووسراوە (لە ئامادەكردنی a cura di فواد حوسێن) كەچی كاك شۆرش یەكسەر دوای ووتارەكەی د. فواد ووتارێكی یەك لاپەرەیی و سادەیی نووسیووە (لە نووسینی شۆرش سورمێ di Shorsh Surme). كاك شۆرش ئاماژەی بە سەرچاوەی ئەم ووتارە نەكردووە كەچی وەكو ئاشكرایە ئەم ووتارە بریتیە لە لێكۆلینەوەیەكی كاك فواد حوسێن كە لە سالی 1985 لە هۆلەندا پێشكەشی زانكۆ كراوەو بە زمانی ئینگلیزیش چاپكراوە، لە هاوینی 1988 لە میانەی چەند چالاكیەك دەربارەی دۆزی كورد لە شاری فلۆرانس نامیلكەكە كرایە ئیتالی. هەلبەتە نەدەكرا نامیلكەیەكی 62 لل هەمووی لە گۆڤارێكی 32 لل بلاوبكرێتەوە، لێرەش نە نووسراوە ئاخۆ ئەوە بەشی یەكەمە و لە ژمارەكانی داهاتوو بەشەكانیتریش بلاودەكرێنەوە. ووتارەكەی "هەتاو؛ لە لل 37 ـ 46 نامیلكە ئیتالیەكەی تیایە، پەراوێزەكان، نە لە تێكستەكە و نە لە كۆتایی، ئاماژەیان بۆ نەكراوە، لە چەند شوێن دەستكاری بابەتەكە كراوەو چەند پەرەگرافێكیش رەشكراوەنەتەوە.\n4) لە ل 10، وەكو ئاماژەی بۆ كرا، ووتارێكی كاك شۆرش سورمێ بە ناوی "كوردەكان: دەردەسەریەكی بێ كۆتایی؛ بلاوكراوەتەوە.\n5) لە لل 11 ـ 12 كاك نازم عوسمان رەشید، ئەندامی كۆمونیتای كورد، دوای 12 سال گەراوەتەوە كوردستان و باسی سەردان و هەست و نەستی خۆی دەگێرێتەوە. هەر لەم سەردانە كاك نازم، وەكو نوێنەری كۆمونیتای كورد، رێكەوتنێكی دەگەل "كۆمەلەی ئاوەدانكردنەوەو گەشە پێكردنی كوردستان؛ مۆركردووە بۆ دروستكردنی 6 قوتابخانەی سەرەتایی و پرۆژەكەش لە ل 12 بلاوكراوەتەوە. لە سەرەتای ووتارەكە ئاماژە بەوە كراوە كە لە ژمارەكانی داهاتوو هەر جارەی گەواهینامەی یەكێك لە كوردەكانی ئیتالیا بلاودەكرێتەوە كە سەردانی كوردستان دەكەن كەچی وەكو دەبینین ئەمە یەكەم و دواجار بوو ووتاری لەم بابەتە بلاوبكریتەوە.\n6) لە ل 13 ووتارێكی خانم لاورا شرادەر Laura Schrader، نووسەر و رۆژنامەنووسی ئیتالی كە لە سەرەتای سالانی حەفتاكانی سەدەی رابردو خۆی بە دۆزی كورد خەریك دەكات و تا ئێستاش چەند كتێبێكی لەم بارەیەوە بە چاپ گەیاندووە، بلاوكراوەتەوە. شرادەر لە كۆتای سالی 1991 و سەرەتای 1992 سەردانێكی كوردستانی عێراقی كرد، لەسەر ئەم گەشتە چەند ووتار و رێپۆرتاژێكی لەسەر لاپەرەی رۆژنامەكانی ئیتالیا، بە تایبەتی رۆژنامەی "مەنیفێستۆ Manifesto؛ و لە كۆتایش كتێبێكی لەسەر ئەم گەشتە بلاوكردەوە.\nلەم ووتارە باسی ئەو كوشتارو وێرانكاریە دەكات كە رژێمی بەعس لە كوردستان ئەنجامی داون. لە كۆتایی ووتارەكە نووسراوە (بەشی یەكەم) بەلام لە ژمارەكانی ئایندە هیچ بەشیتر بلاونەكراوەتەوە.\n7) لە لل 14 ـ 15 ووتارەك، لە لایەن جان ئەنتۆنیۆ دانیێلێ Gian Antonio Daniele، ئەندامی رێكخراوی International Physicians for the Prevention of Nuclear War IPPNW، بە ناونیشانی "گەلی كورد دووجار بۆتە قوربانی شەری كەنداو؛ بلاوكراوەتەوە. لێرەش نووسراوە (لە ئامادەكردنی)، دوو لەسەر سێی ووتارەكە باسی جەنگی رزگاری كوێت و زیانە ماددی و مرۆییەكان دەكات. پاشان دێتە سەر باسی راپەرین و كۆرەو، كە بە رای ئەو بە فیتی رۆژئاوا بووە، رەخنە لە ئۆپێراسیۆنی Provide Comfort دەگرێ و دەلێ هەرچەندە حكومەتی بەغدا نارەزایی دەرنەبریووە بەلام بەزاندنی سەروەری و یەكپارچەیی عێراقە. كوردەكان، وەكو فەلەستینیەكان، قوربانی ململانێی سیاسەتی نێودەولەتین و پێویستە چارەسەرێكی بە ئاشتیانەیان بۆ بدۆزرێتەوە، ئەوەش لە رێگەی كۆنگرەیەكی نێودەولەتی و لە ژێر چاوەدێری UN.\n8) لە ل 16 خانم لویزێللە تراینی Luisella Traini، بە یەكێ لە هاوكارانی هەتاو ناوی هاتووە، دیمانەیەكی لەگەل خانم جۆیس لوسو Joyce Lussu كردووە. خانم لوسو، نووسەر و شاعیر و پارتیزانی بەناوبانگی ئیتالی سەردەمی رژێمی فاشیستی مۆسۆلینی، سۆز و خۆشەویستیەكی زۆری بۆ گەلی كورد هەبووە، لە سەرەتای شۆرشی ئەیلولی سەردانی كوردستانی كردووەو چاوی بە تالەبانی و بارزانی كەوتووەو لە دیمانەكەش باسیان دەكات، لە دوای گەرانەوەی بۆ ئیتالیا چەندەها ووتاری لەسەر دۆزی كورد بلاوكردەوە و كۆمەلە شیعرێكیش كردە ئیتالی، لە سالی 1999زا كۆچی دوایی كرد.\n9) لە لل 17 ـ 18 هێرمش رەشۆ Hermesh Resho ووتارەكی لەسەر رۆلی جەلادەت بەدرخان سەبارەت بە نووسین و بەرەوپێشڤەچوونی زمانی كوردی، بەتایبەتی لە بەكارهێنانی ئەلف و بێی لاتینی، نووسیووە. دیسان نووسراوە لە (ئامادەكردنی) بەلام ئاماژە بەوە كراوە كە لە "گۆڤاری ئەكادیمیای كورد لە بەرلین ـ 1990؛ وەرگیراوەو كراوەتە ئیتالی.\n10) لە لل 19 ـ 22 تەرخان كراوە بۆ شیعر و چیرۆكی كورد، لە ئامادەكردنی شۆرش سورمێ، لە ل 19 یەكو پارچە هۆنراوەی (جاسمی جەلیلی، جگەرخوێن،) و دوو دانەی گۆران لە وەرگێرانی خانم جۆیس لوسو ـ بلاوكراونەتەوە.\nلە لل 20 ـ 21 شیعری هەژار موكریانی، عەبدوللا پەشێو، شێركۆ بێكەس، لەتیف هەلمەت، مەولود حەسەن و نەژاد سورمێ بلاوكراوەنەتەوە. تەنها دوو دانەكەی دوایی نەبێت ئەوانیتر لە ناوەراستی سالانی هەشتاكان، لێرەو لەوێ، كرابوونە ئیتالی و لە زۆر بۆنە و چالاكیە كوردستانیەكان خوێندرابوونەوەو چاپكرابوون.\n11) لە ل 22 هۆنراوەیەكی ناسك و پر لە سۆز، لە لایەن خانم (مەرییە لودۆڤیكا لێنسی Maria Ludovica Lenzi)، بۆ منالانی كورد، نووسراوە.\n12) لە لل 23 ـ 26 ووتارەك لەسەر "مۆسیقای كوردی؛ بلاوكراوەتەوە و نووسراوە لە (ئامادەكردنی بارزان موحەمەد)، كەچی لە كۆتایی، وەكو پەراوێز، ئاماژە بەوە كراوە كە لە سەرچاوەیەكی فەرەنسی وەرگیراوە. كۆمەلە زانیاریەكی بەسوودی تیایە لەسەر لاوك، حەیران و مەقامات، بە تایبەتی دەربارەی مۆسیقای ئایینی. كاك بارزان، لەم ژمارەیە، بە ئەندامی دەستەی نووسەرانی هەتاو لە قەلەمدراوە.\n13) لل 27 ـ 28 بە كورتی باسی ژیان و كارە هونەریەكانی دوو هونەرمەندی كورد كراون كە لە ئیتالیا دەژین، كاك عەتا قەزاز و كاك فواد عەلی.\n14) لە ل 29 كاك كامەران مەجید (كامەران ڤانی)، ئەندازیاری میعماری لە ئیتالیا، بلاوكراوەتەوە كە تیایا باسی هەلوێستی روناكبیرانی ئەو وولاتانە دەكات كە كوردستانیان بەسەر دابەشكراوە. گلەییان لێدەكات بۆ بێدەنگیان بەرامبەر بە كوشتاری كورد، دەلێ ژمارەی ئەو رۆشنبیرانە زۆر كەمە كە هاوكاری خۆیان دەربریووە، لێرەش نموونەی بەرێز د. پێشكچی و زانای بەناوبانگی روسی، ساخارۆف، دەهێنێتەوە. پاشان كورتە ووتارێكی بەرێز هادی علێوی، روناكبیری عەرەبی عێراقی، دەهێنێتەوە كە بۆ هەلەبجەی شەهیدی نووسیووە، لە كاتی خۆی لە رۆژنامەی "السفیر؛ی لوبنانی بلاوكراوەتەوە.\n15) لە ل 30 چاوپێكەوتنێك دەگەل پرۆفیسۆر دۆمێنیكۆ كەنچانی Prof. Domenco Canciani كراوە، ئەوكات لە زانكۆی شاری پادۆڤای Padova ی ئیتالیا لە بەشی رامیاری سیاسی و مافی مرۆڤـ وانەی دەگوتەوە. دیمانەكە تەرخانكراوە بۆ ناساندنی "رێكخراوی بۆ مافەكانی گەلی كورد Associazione per i diriti del popolo kurdo؛ كە پرۆفیسۆر كەنچیانی سەرۆكایەتی دەكرد. ناوی ئەو كەسە نەنووسراوە دیمانەكەی سازكردووەو بەلام ئاشكرایە كاك شۆرش خۆی ئەنجامی داوە.\nلە راستیدا ئەم رێكخراوە، بە بێ ئەوەی لە هەست و سۆز و هاوكاری بەشداربوەكانی كەمبكرێتەوە، هەر بەناو هەبوو. بەندە 3 سال (1992 ـ 1995) لە زانكۆی پادۆڤا خەریكی خوێندنی دكتۆرا، لە "دامودەزگا و تەكنیكەكانی داكۆكی مافی مرۆڤـ؛، بوو و بەشداری دەیان چالاكی لەسەر دۆزی كورد كرد كەچی بۆ "دەرمانیش؛ چالاكیەكی ئەم رێكخراوەی نەدی و نەبیست و، كاك شۆرش و پرۆفیسۆر كەنچیانیش لەم شارە دەژیان و بەندەش پەیوەندی و ناسینی باشی لەگەل هەردوو بەرێز هەبوو.\n16) لە ل 31یش نامەیەك بە عەرەبی لە كوردستان هاتبوو و كراوەتە ئیتالی و بلاوكراوەتەوە، نامەكە باسی خوێندكارێكی (هەژار موستەفا) هونەرە جوانەكانی سلێمانی دەكات كە دایك و باوك و كەسوكاری ئەنفالكراوە، پاشان لە لایەن رژێمی بەعس گیراوەو تاكو ئێستا بێ سەروشوێنە.\nژمارە 2 ی حوزەیران ـ دیسەمبەری 1993\nئەم ژمارەیە 32 لل .\nلەسەر بەرگی پێشەوە نووسراوە "هەتاو گۆڤارێكی كولتوری كوردیە؛ و لە دادگای شاری ترێفیزۆ Treviso، بە بریاری 874ی 22/4/1992 مۆلەتی پێدراوە، نرخی 6000 لیرەی ئیتالیە. لەم ژمارەیە بە كوردی (پیتی لاتینی و عەرەبی) نووسراوە "هەتاو گۆڤارێكی كەلتووری گشتییە تایبەت بە كەلتوری كوردی بە زمانی ئیتالی دەردەچێ؛، سەرنووسەر شۆرش عەزیز سورمێ. بەرگەكەی بە تابلۆیەكی رەنگینی هونەرمەند، سمكۆ تۆفیق، رازاوەتەوە.\n1) لە ل 2 سەروتار ـ لە لایەن كاك شۆرش ـ نووسراوە، باسی دروستكردنی پەرلەمان و پێكهینانی حكومەتی كوردستان و ئەو گیروگرفتانەی كەوتونەتە بەر رێگای كاركردنیان دەكات. پاشان رەخنەی تووند ئاراستەی میدیاكانی رۆژئاوا، بەتایبەتی هی ئیتالیا، دەكات كە باسی ئەو واقیعە نوێیەی كوردستان ناكەن.\nهەر لەم ل نووسراوە "هەتاو گۆڤارێكی كولتوری كوردیە و لە لایەن كۆمونیتای كورد دەردەكرێ؛.\nسەرنووسەر: شۆرش عەزیز سورمێ\nخاوەن ئیمتیاز: ماریۆ ئەنتۆن ئۆرێفیچێ Mario Anton Orefice\nدەستەی نووسەران و هاوكاران: كامەران مەجید، Maria Ludovica Lenzi, Lorenzo Guella, Claudia Nardo, Luisella Traini, Rossella Capellini, Cigolato Margherita, Joyce Lussu\nئەگەر "هەتاو؛ هی كۆمونیتای كوردە بۆ دەبێ خاوەن ئیمتیاز كەسێكی ئیتالی بێت؟ لەگەل رێز و حورمەت بۆ هاوكارانی هەتاو ئەمانە هەموویان تەنها لای كاك شۆرش ناسرابوون و جالیەی كورد ئەوساو ئێستاش نایناسێت و بە میزاجی خۆی ناوەكانی دادەنا، بە دلنیایشەوە بەبێ هاوكاری ئەو بەرێزانە زۆر ستەم بوو كاك شۆرش ئەم گۆڤارە بەرێوە ببات. بەرای ئێمەش ئەوە بۆ خۆی كەموكورتی و خالی لاوازی كۆمومیتا و گۆڤارەكە بوون.\n2) لە لل 3 ـ 4 ووتارەك (لە ئامادەكردنی هەتاو بەلام هی كاك شۆرشە) بە بۆنەی یادی 14 سالەی كۆچی دوایی مەلا مستەفا بلاوكراوەتەوە، دوو وێنەی بارزانی، یەك بە جلی كوردی و یەكیش بە چاكەت و پانتۆر و كەرەڤات.\nلە راستیدا لە 14 تا 17 ی ئەیلەلی 1993 لە كوردستان، لە هاوینە هەواری سەلاحەدین كۆنگۆەیەكی گەورە بۆ یادی 90 سالەی لە دایكبوونی بارزانی بەسترا كە تیایا دەیان سیاسەتوان، مێژوونووس، روناكبیر و هاورێیانی بارزانی تیایا بەشداریان كرد. وا دیارە كاك شۆرش كاتی ئەم كۆنگرەیە لە كوردستان بووەو سەردانی سەلاحەدینیشی كردووە.\nلە هەمان ل 4 بە چەند دێرو وێنەیەك ئاماژە بە شەهیدكردنی موسا عەنتەر، بە دەستی پیا كوژەكانی دەولەتی تورك، كراوە.\n3) لە ل 5، دیسان كاك شۆرش ووتارەكی بە ناوی "لە خوێنی كورد دیموكراسی لە دایك دەبێ؛ نووسیووە، ناوەرۆكەكەی بریتیە لە پیشاندانی دەنگدانەكەی 19/5/1992 و دروستكردن و پێكهینانی پەرلەمان و حكومەتی كوردستانە كە لە ل 2 ئاماژەی بۆ كراوە، واتە بابەتەكە، تا رادەیەك، دووبارە كردنەوەیە.\n4) لە ل 6، دیسان كاك شۆرش چاوپێكەوتنێكی كورتی دەگەل بەرێز مەسعود بارزانی كردوەو بە "سەرۆكی بەرەی گوردستان؛ی لە قەلەمداوە.\n5) لە لل 7 ـ 8 ووتارەك بە ناوی "كردەی ئەنفال؛ بلاوكراوەتەوە، ئاماژە بەو كراوە كە لە "كوردستانی نوێ؛  وەرگیراوە بەلام نە ژمارە، نە رۆژەكە و نە نووسەری ووتارەكە دیاری كراوە. دوای سۆراخكردن بۆمان دەركەوت ئەم ووتارە هی نووسەر و روناكبیری عێراقی "كنعان مكیە؛یە، لە كوردستانی نوێ، چاپی ئینگلیزی بلاوكراوەتەوە. ووتارەكە دەستكاری كراوەو زۆر شێوێندراوە و بە هیچ شێوەیەك لەگەل سەرچاوە ئەسلیەكە یەكتر ناگرنەوە .\n6) لە لل 9 ـ 10 ووتارەكی جەمشید حەیدەری، بە ناوی "كوردەكانی سۆڤیەتی پێشوو؛ بلاوكراوەتەوە، لە كۆتایی ووتارەكە نووسراوە بەشی یەكەم، ئاماژە بەوە نەكراوە ئاخۆ لە چ زمان و سەرچاوەیەك وەرگیراوەو كراوەتە ئیتالی. بە پێی زانینی بەندە ئەم ووتارەی د. جەمشید حەیدەری، بە ناوی "پێرۆسترۆیكا و باری ژیانی كوردەكانی سۆڤیەت و داواكاریەكانیان؛، لە گۆڤاری "بەربانگ؛ (ستۆكهۆلم، ژ. 61، لل 45 ـ 46) بلاوكراوەتەوە. لێرەش دەستكاری هەندێ پەرەگراف كراوەو پاش و پێش كراون.\n7) لە ل 11 ووتارەك، بە ناوی "گەلێكی دەرەجە دوو؛، لە نووسینی پرۆفیسۆر سەبینۆ ئاكوەڤیڤە Sabino Acquaviva، مامۆستای كۆمەلناسی لە زانكۆی پادۆڤا ـ ئیتالیا، بلاوكراوەتەوە. رەخنەی تووند لە رای گشتی و حكومەتانی ئەوروپی دەگرێت بۆ ئەو بێدەنگیەی بەرامبەر بە كوشتاری كورد، لە هەموو پارچەكانی كوردستان، دەیگرنەبەر. ئەوەندەی ئێمە ئاگادارین پرۆفیسۆر ئاكوەڤیڤە ناوە ناوە لە رۆژنامە یان لە كۆر و دیمانە تەلەفیزیۆنیەكان بەرگری لە داوا رەواكانی گەلی كوردستان كردووە.\n8) لە ل 12 ووتارەك، بە ناوی "رۆلی ئافرەتی كورد؛، لە نووسینی لاورا شرادەر، بلاوكراوەتەوە كە لە ژمارەی 1 ووتارێكیتری نووسیبوو، سۆزو هاوكاری خۆی بۆ گەلی كورد، بە تایبەتی بۆ ژنان، دەردەبرێ.\n9) لە لل 13 ـ 19 باسێك (لە ئامەدەكردنی كامەران مەجید) لەسەر سینەمای ئیلماز گونەی بلاوكراوەتەوە، زۆربەی زۆری ووتارەكە، دەقاو دەق، لە كتێبێكی ئیتالی وەرگیراوەو ئاماژەشی بۆ كراوە. باسەكە بریتیە لە كۆمەلە وێنەیەكی هەمەجۆری گونەی، دیمانەیەكی درێژ و لیستی ئەو فیلمانەی ئیلماز گونەی بەشداری تیا كردووە یان خۆی دەریهێناون.\n10) لە لل 20 ـ 21 هۆنراوەو چیرۆكی كوردی، لە ئامادەكردنی شۆرش سورمێ. هۆنراوەكان بریتین لە هی پیرەمێرد، جگەرخوین و گۆران، لەگەل دوو كورتە چیرۆكی فۆلكلۆری.\n11) لە لل 22 ـ 23 باسێك، بە ناوی "بەراوردێك لە نێوان زمانی سۆمەریەكان و زمانی كوردی"، لە نووسنی كاك نەژاد عەزیز سورمێ، نووسەر و شوێنەوارناس. دیارە بابەتەكە لە كوردی كراوەتە ئیتالی بەلام ئاماژەی بۆ نەكراوە.\n12) لە لل 23 ـ 25 ووتارێكی بەندە بە ناوی "با كەلەپوری كوردی لە فەوتان رزگار بكەین؛ بلاوكراوەتەوە . لەم بابەتە هەولدراوە، لە رێگەی مێتۆدێكی زانستی و لە روانگەی یاسا و پەیمانە نێودەولەتیەكان، باسی رەفتارو كردەوەی دەولەتانی داگیركەری كوردستان بكرێت كە چۆن خەریكن مێژوو و كەلەپوری كوردی بفەوتێنن و بسرنەوە یانیش بەهی خۆیان (تورك، فارس و عەرەب) لە قەلەم بدەن. ئەمەش نەك پێچەوانە و دژ بە یاسایە بەلكو تاوانیشە بەرامبەر یاسای نێودەولەتی، دامەزراوە نێودەولەتیەكان و گۆمەلگای نێودەولەتی بەرپرسیارێتی سیاسی، یاسایی و ئەخلاقیان لە ئەستۆیە تا داكۆكی لە كەلەپوری كوردی بكەن.\nزۆر بە داخەوە كاك شۆرش، بە ئارەزوی خۆی، دەستكاری بابەتەكەی كردووە. هەندێ پەرەگرافی قووتداوە، هەموو ژێدەرەكانی لەناو تێكستەكە رەشكردۆتەوە و پاشان لە كۆتایی كردوونی بە "بیبلیۆگرافیا؟؛. بەندە بابەتەكەی بە فلۆپی دیسك و بە نووسینی كاغەز دایە دەست كاك شۆرش و شەوێكیش میوانی بووم و باسی ئەوەمان كرد چۆن گەشە بە گۆڤارو كۆمونیتای كورد بدەین.\n13) لە لل 26 ـ 28 باسێك، بە ناوی "ناوچە لادێیەكانی كوردستانی عێراق؛، لە لایەن د. ئازاد شێخانی نووسراوە، بلاوكراوەتەوە، باسی چۆنیەتی گەشەكردنی دیمۆگرافی ناوچە كوردنشینەكان (لە شار و لادێ) دەكات.\n14) لە ل 29، بە كورتی، باسی ژیانی دوو هونەرمەندی تەشكیلی، سمكۆ تۆفیق و رەزا تۆپال (كوردستانی باكور)، كراوە.\n15) لە لل 30 ـ 31 بەرگی هەندێ لەو كتێب و بلاوكراوە ئیتالیانەی تایبەتن بە دۆزی كورد بلاوكراونەتەوە. لە هەمان لاپەرە، بەكورتی، نووسراوە كە لە ژمارەی ئایندە دۆسییەیەك لەسەر تیرۆركردنی د. قاسملو (13/7/1989 ڤیەننا) و د. شەرەفكەندی (12/9/1992 بەرلین) بلاودەكەینەوە.\nبە ئاگاداری ئێمە تەنها ئەو 3 ژمارەیە بە زمانی ئیتالی دەرچوون، مەسروف و خەرجی ئەم ژمارانەش لە خەزینەی كۆمونیتای كورد دەرهێندراون، تیراژەكانیش، بە قسەی كاك شۆرش بۆ هەر ژمارەیەك دوو هەزار (2000 دانە)بووە.\nلە هەر سێ ژمارەی گۆڤاری هەتاو ئەدرێسەكەی هی ئەدرێسی كۆمونیتای كورد بوو، واتە ئەدرێسی هەتاو كۆمونیتای كورد یەك بوو.\nلە كۆتایی پێویستە ئاماژە بەوە بكرێت، بە پێی زانیاری ئێمە، كاك شۆرش سورمێ وەك هەولێكی تاكە كەسی، وەكو خۆی نووسیوویەتی، هەستاوە ژمارەیەكی بە كوردی دەركردووە. لەم ژمارەیە نووسراوە "پاشكۆی هەتاو، ژمارە سفر (0)ی سالی 1999؛، وەكو ئیالیەكە نووسراوە "گۆڤارێكی تایبەتە بە كەلتوری كوردی بە زمانی ئیتالی دەردەچێ؛، سەرنووسەر شۆرش عەزیز سورمێ، ناونیشانەكەش هی كاك شۆرش خۆیەتی، ئاماژە بە دەستەی نووسەران و هاوكاران نەكراوە.\nلە ئاهەنگی نەورۆز لە شاری بۆلۆنیای ئیتالی، لە 10/4/1999 كاك شۆرش، نزیكەی، 10 دانەی لەم پاشكۆیەی هەتاو لەگەل خۆی هێنا بوو و منیش دانەیەكم وەرگرت و پێنج هەزار لیرەی ئیتالیم، لە بریتی، دانا.\nلە ل 1 "چەند ووشەیەكی پێویست، بە قەلەمی سەرنووسەر؛ شۆرش باسی چەند مەسەلەیەكی لێكترازا دەكات كە دوورە لە مێتۆدی زانستی و ئەكادیمی. گۆڤارەكە بە هی خۆی دادەنێت و باسی ئەوەش ناكات بۆ چاپی ئیتالیەكە راوەستاو ئاخۆ ئەم چاپە كوردیە بۆ كوردستانیانی ئیتالیایە یان بۆ هەموو ئەوروپایە و، گەلێك بابەت و پرسیاری تریش.\nكاك شۆرش سورمێ لە سالی 1999 سایت ـ مالپەرێكی بە ناوی (مالپەری هەتاوی كوردستان یان پەنۆراما كوردۆ www.hetawikurdistan.it- www.panoramakurdo.it) كردۆتەوە، سەرەرای كەموكورتیەكان، بە رای ئێمە باشترین سایتی كوردستانیە لە ئیتالیا كە بە زمانی كوردی و ئیتالی ووتارو هەوال بلاودەكاتەوە.\nهەولمانداوە بە ویژدان و ئەمانەتەوە بابەت و رووداوەكان بنووسینەوە، ئەگەر شتێمان لەبیر كردبێت یان مافی تەواوی خۆمان نەدابتێ ئەوە بە ئەنقەست نیە، بە هیوای ئەوەین كەسانی تر كارەكە تەواو بكەن و بە دلێكی فراوانیش كەموكورتیەكان راستكەنەوەو باسەكە دەولەمەندتر بكەن.\n ئەم بابەتە لە هاوینی 2002 نووسراوە، لە دووای كەوتنی رژێمی سەدام حوسێن لە دیسەمبەری 2003 گەرامەوە كوردستان و چەند دانەیەم (بە كاغەز و دیسك) بردەوە، بواری ئەوەم بۆ نەرەخسا بلاوی بكەوەمە یان لە كۆرێك باسەكە پێشكەش بكەم، ئەوەبوو زوو گەرامەوە ئیتالیا.\nلە سەرەتای 2008 لە لایەن بەرێزان مامۆستا جەمال خەزنەدار و كاك خالید شەیدای دۆستی دێرینم داوام لێكرا بابەتێك دەربارەی بزاڤی رۆژنامەوانەی كوردی لە ئیتالیا ئامادەبكەم و بچمە ئەلمانیا و لە كۆرەكی جەماوەری پێشكەشی بكەم. لە وەلام، دوای سوپاس و بەرز نرخاندنی ئەم دەستپێشخەریە، خۆشحالی خۆم دەربڕی ووتم "لە راستی بابەتێكی لەم شێوەیەم نووسیووە و ئامادەیە بۆ چاپ و بلاوكردنەوە؛. بابەتەكەم رەوانە كرد و دەبوایە رۆژی 26/4/2008 لە شاری "هانۆڤەر؛ی ئەلمانی، لە كۆرێك بە بۆنەی سالرۆژی رۆژنامەگەری كوردی، بەشداری بكەم، ئەوەبوو لەبەر چەند ئیلتیزاماتێكی خێزانی نەمتوانی ئامادەی كۆڕەكە ببم ، باسەكە لەلایەن هاورێ و دۆستی خۆشەویستم كاك خالید شەیدا خوێنرایەوە.\n كوردەكان: گەلێك بە دوای هاوكاریدا دەگەرێت، پیزە، 1989، ترێڤیزو 1991،\nJasim Tawfik, I Kurdi: un popolo in cerca di solidariet, Pisa, 1989, Treviso, 1991.\nFuad Hama Khorshid, La lingua kurda e la distribuzione geografica dei suoi dialetti, trad. Shorsh A. Surme, 1986, Italia, pp. 52.\nفواد حەمە خورشید، زمانی كوردی و دابەشبوونی جوگرافی دیالێكتەكانی. كاك شۆرش لە وەرگێرانەكەی خۆشی (1986) باسی سەرچاوە ئەسلیەكەی، كوردی یان عەرەبی، نەكردووەو ئاماژەشی بە دەزگا و شوێنی بلاوكردنوەكەشی نەداوە.\nشێركۆ بێكەس: هاواری ئازادی، شیعری بەرگری كوردیa liberta, poesia della resistenza kurda, KSSE, Citta di Torino, Assessorato allo Sport, Turismo Tmpo Libero, Torino 1988.\nدەقی ووتار و راگەیاندنەكانی كۆنگرەكە بە زمانی ئیتالی لە سالی 1991 بلاوكراوەنەتەوە لە:\nI Diritti dei Popoli, mensile della Lega Italiana per i Diritti e la liberazione dei Popoli, anno v, n. 9 J 12, sett dic 1990.\nDr. Fuad Mohammad Hussein, the Legal Concep of Self Determination and The Kurdish Question, Amsterdam, january 1985.\nچاپە ئیتالیەكە: Il concetto legale dell`autodeterminazione e la questione kurda, لە ئابی 1988، لە شاری فلۆرانس، لە چاپخانەی Litografia del Cdl. T. Borgo dei Greci, 3, Firenze چاپكراوە، ناوی ئەو لایەن و دەزگا حكومیانەی یارمەتی لە چاپدانیان داوە بلاوكراوەتەوە.\n نووسراوە ئەم ووتارە لە لە لایەن موحەمەد موهلی (وادیارە موحەمەد موكرییە ـ جاسم) لە ئینسیكلۆپێدیای ئایینەكان، بە زمانی فەرەنسی، بە ناوونیشانی "موسیقای پیرۆزی كوردەكان (ئەهلی حەق)ی ئیران؛ بلاوكراوەتەوە و كراوەتە ئیتالی. Mohammad Muhli, la musique sacree des Kurdes "Fideles de verita".\n كوردستانی نوێ نووسراوە "رۆژنامەی یەكێتی نیشتمانی؛، ئەگەر لە ناوەوەی كوردستان شتێكی وا بنووسرێت ئاساییە و خەلكی دەزانی"یەكێتی نیشتمانی؛ كێیە؟ بەلام لە ئەوروپا، بە تایبەت لە ئیتالیا كە جالیەی كوردی كەمە خوێنەری ئیتالی لێی تێ ناگات، بۆیە دەبوایە بنووسرێت ی . ن . ك\n كنعان مكیە، ئەنفال، كوردستانی نوێ، چاپی ئینگلیزی، ژمارە 2 ـ 4 ی تەموزی 1992، هەولێر.\n لە هەمان كات بە زمانی كوردی لە گۆڤاری "خەرمانە؛، ستۆكهۆلم، ژمارە 9 ـ 10، لل 23 ـ 37 بلاوكرایەوە.\nتێبینی" ئەم بابەتە، لە مانگی 5ی 2008، لەم مالپەرو گۆڤارانەی خوارەوە بلاوكراوەتەوە.\n"گۆڤاری "بەدرخان"، ژمارە 101


گه‌نده‌ڵی عێراقییه‌كان نوقم ده‌كات\nزیادبوونی هۆكارێكی دیكه‌ی گواستنه‌وه له شه‌قامه‌كانی به‌غدا به‌هۆی لافاوه‌وه\nعێراق گه‌نده‌ڵی لافاو داعش\nبه‌هۆی بارانی به لێزمه چه‌ندین گه‌ڕه‌ك نوقمی ئاو بوون، ساڵانێكه عێراقییه‌كان ئه‌و كێشه‌یه‌ش به‌رۆكی گرتوون و گرفته‌كه‌ش بچووك نییه. هۆكاری بنه‌ڕه‌تی پشت ئه‌و كێشه‌یه بووه‌ته هۆی زیانگه‌یاندن به ئابووری وڵات و هاووڵاتیان، هۆكاره‌كه‌ش ئه‌و گه‌نده‌ڵییه‌یه كه دامه‌زراوه گشتییه‌كان به ده‌ستییه‌وه ده‌ناڵێنن.\nبارودۆخی گه‌ڕه‌كه‌كان له یه‌كتری جیاوازن، له هه‌ندێك گه‌ڕه‌ك لافاو ماڵه‌كان نوقم ده‌كات، له هه‌ندێك گه‌ڕه‌كی دیكه بارانه‌كه ده‌بێته لافاو و به شه‌قامه‌كاندا ده‌ڕوات و رێگاكان داده‌خات، هه‌ندێك ناوچه‌ش نیو كاتژمێر بارانی مامناوه‌ندیشی به‌سه بۆ ئه‌وه‌ی نوقمی ئاو بێت، له هه‌موو بارودۆخێكدا ئێستا باران ئاماژه‌ی "نیعمه‌ت" نییه بۆ زۆر ماڵ و گه‌ڕه‌ك و ناوچه وه‌ك وه‌ی عێراقییه‌كان به‌رده‌وام به‌و چاوه ته‌ماشایان ده‌كرد، به‌تایبه‌تی پاش ئه‌وه‌ی لافاو بووه هۆی گیان له ده‌ستدانی چه‌ندین كه‌س له وڵاته‌كه‌دا.\nبه‌گوێره‌ی پێشبینییه‌كانی ده‌زگای كه‌شناسی، ماوه‌كانی داهاتوو بارانی به لێزمه زیاتر ده‌بێت. سه‌ره‌ڕای ئه‌وه‌ی ئه‌میندارێتی به‌غدا كه تایبه‌تمه‌نده به پێشكه‌شكردنی خزمه‌تگوزاری شاره‌وانی بۆ پایته‌خت، له به‌یاننامه‌یه‌كدا ته‌ئكیدی كردووه‌ته‌وه، ئاماده‌كارییه‌كانیان بۆ وه‌رزی بارانبارین به كۆتاهاتووه. به‌ڵام له به‌رامبه‌ردا ژماره‌یه‌ك له به‌رپرسان ده‌ڵێن: "ئه‌و ئاماده‌كارییانه بۆ به‌ره‌نگاربوونه‌وه‌ی لافاو و بارانی به لیزمه به‌شی پێویست ناكات".\nعه‌لی حه‌سه‌ن، به‌رپرسی شاره‌وانی له ئه‌میندارێتی به‌غدا به پێگه‌ی ئه‌لیكترۆنی رۆژنامه‌ی "العربي الجديد"ـی گوتووه: "ئه‌وه‌ی زۆربه‌ی گه‌ڕه‌كه‌كانی پایته‌خت پێویستی پێی هه‌یه، سه‌رله‌نوێ ئاماده‌كردنه‌وه‌ی بۆری ئاوی زێراب و ئاوی بارانه، چونكه هه‌ندێك گه‌ڕه‌ك ئاو له شه‌قامه‌كانی ده‌رناچێت و كۆده‌بێته‌وه و هاووڵاتیان له رێگه‌ی ئۆتۆمبێلی ئاوده‌ركه‌ر، ئاوی كۆڵانه‌كان به‌تاڵ ده‌كه‌نه‌وه".\nئه‌و به‌رپرسه ده‌ڵێت: "زۆر هۆكار له پشت ئه‌و بارودۆخه‌وه‌ن، دیارترینیان گه‌نده‌ڵی ئیدارییه، له عێراق چاودێری توند و وردی گه‌نده‌ڵكاران ناكرێت، پرۆژه‌كان له رێگه‌ی تۆڕێك به‌رپرسی گه‌نده‌ڵ ئه‌نجام ده‌درێن و له‌لایه‌ن كه‌سایه‌تییه سیاسی و پارته‌كان و میلیشیاكانه‌وه پاڵپشتی ده‌كرێن. ئه‌وانه ته‌نده‌ری پرۆژه‌كان وه‌رده‌گرن، به‌تایبه‌تی ئه‌وانه‌یان په‌یوه‌سته به ژێرخانی گه‌ڕه‌كه‌كان و هه‌ر ئه‌وانیش ده‌بێت به‌رده‌وام چاكی بكه‌نه‌وه‌و ئاوه‌ڕۆی زێراب و بۆرییه‌كانی ئاوی باران دابنێن، به‌ڵام ئه‌وانه ئه‌و كارانه به هه‌ڕه‌مه‌كی ده‌كه‌ن. پاره‌یه‌كی زۆر به‌هۆی ئه‌و پرۆژانه وه‌رده‌گرن بێ ئه‌وه‌ی كه‌س سوود له پرۆژه‌كه ببینێت و خێری بۆ خه‌ڵكی هه‌بێت".\nعه‌لی حه‌سه‌ن ده‌ڵێت: "ئه‌گه‌ر گه‌نده‌ڵی نه‌بوایه، له ماوه‌ی چه‌ند ساڵێكی كه‌مدا ژێرخانی شاره‌كانی عێراق ده‌گۆڕا، ده‌بوونه نموونه‌ییی له رووی ژێرخانی ئاو و ئاوه‌ڕۆ، هه‌ر چه‌نده پاره‌ی زۆریش بۆ پرۆژه‌كان خه‌رج ده‌كرێت، به‌ڵام ده‌چێته باخه‌ڵی گه‌نده‌ڵكارانه‌وه".\nتا ئه‌مڕۆ، سه‌ره‌ڕای ئه‌وه‌ی له كۆتایی مانگی ئۆكتۆبه‌ری رابردووه‌وه بارانبارین له چه‌ند ناوچه‌یه‌كی وڵات ده‌ستیپێكرد، چه‌ند گه‌ڕه‌كێكی كه‌می به‌غدا به‌ر لافاوه‌كه كه‌وتن، زۆری نه‌خایاند به‌هۆی ئه‌و زیانه گه‌وره‌یه‌شی پارێزگاكان له شه‌ڕی داعشدا لێیان كه‌وتبوو، به‌تایبه‌تی له مووسڵ چه‌ندین گه‌ڕه‌ك بوون به گۆماو و ئه‌گه‌ر به‌له‌مت پێ نه‌بووایه نه‌تده‌توانی بپه‌ڕیته‌وه ئه‌وبه‌ر.\nچالاكێكی بواری به‌هاناوه‌چوون به رۆژنامه عه‌ره‌بییه‌كه‌ی گوتووه: "باران كاره‌ساتێكی دیكه‌یه بۆ سه‌ر كاره‌ساته‌كانی مووسڵ زیاد بووه، له به‌ری ده‌سته راستی مووسڵ كه نیمچه ویرانه و به‌شی كۆنی شاره‌كه‌یه و داعش تا دوا سات شه‌ڕی تێدا كرد، هێشتا هه‌ر وه‌ك خۆی وێرانه‌یه و پاشماوه‌ی ته‌رمی چه‌كداره كوژراوه‌كان له‌ژێر دار و په‌ردووی خانوو و باڵه‌خانه داڕووخاوه‌كاندا ماون، شاره‌كه پێویستی به گۆڕینی ژێرخانه‌كه‌یه‌تی، خه‌ڵكانێك گه‌ڕاونه‌ته‌وه ئه‌و وێرانه‌یه و ده‌ڵێن، له‌ناو كه‌لاوه‌كاندا بژین باشتره له‌وه‌ی له‌و ده‌شت له ناو قوڕاو و خێوه‌تێكدا بن. به‌ڵام لێره‌ش دیسان ماڵه‌كانیان نوقمی لافاو بووه‌ته‌وه‌و بۆری ئاو و ئاوه‌ڕۆكانیان پێویستی به گۆڕانكاریی ته‌واوه".\nله پارێزگای ئه‌نباری رۆژئاوای وڵاتیش، هاووڵاتیان تێده‌كۆشن تا ژیان بگه‌ڕێننه‌وه ناوچه‌كانیان كه به‌م دواییانه رووبه‌ڕووی وێرانكاریی زۆر بووه‌یه‌وه به‌هۆی ده‌ره‌نجامی شه‌ڕه جۆراو جۆره‌كانه‌وه. ئه‌و پارێزگایه به مۆڵگه‌یه‌كی گرنگی داعش ناو ده‌برا، به‌تایبه‌تی رووبه‌ری پارێزگاكه زۆر فراوانه و جوگرافیای ناوچه‌كه له‌لایه‌ن داعشه‌وه بۆ خۆشاردنه‌وه‌و ته‌كتیكی و دابڕینی كه‌رته سه‌ربازییه‌كانی حكوومه‌تی عێراق به‌كارده‌هێنرا، ئه‌وه‌ش بووه هۆی نیمچه وێرانبوونی پارێزگاكه و به‌هۆی بارانێكی نیو كاتژمێریش گه‌ڕه‌كه‌كانی پارێزگاكه نوقمی ئاو بوون.\nسه‌باح جه‌سام، یه‌كێك له دانیشتوانی شاری ره‌مادی ناوه‌ندی پارێزگای ئه‌نبار ده‌ڵێت: "هاووڵاتیان خۆیان ژیانیان بۆ پارێزگاكه گێڕایه‌وه پاش ئه‌وه‌ی به‌هۆی جه‌نگ وێران بوو، هه‌ڵمه‌تی خاوێنكردنه‌وه‌ی زبڵ و داروپه‌ردووی رووخاوی خانوو و باڵه‌خانه‌كانمان ده‌ستپێكرد، پاشماوه‌كانی جه‌نگمان فڕێدا، ماڵ و شه‌قامه‌كانمان رێكخسته‌وه، ته‌نانه‌ت هاوكاریمان كرد تا قوتابخانه‌كان بخرێنه‌وه سه‌رپێی خۆیان و هه‌ڵمه‌تی كۆمه‌ك به‌خشینمان ده‌ستپێكرد و زۆر كاری دیكه‌شمان كرد".\nهه‌روه‌ها ده‌ڵێت: "به‌هۆی ترومپای تایبه‌ته‌وه ئاوی ناو ماڵه نوقمبووه‌كانمان ده‌ركرده‌وه سه‌ر شه‌قام و كۆڵانه‌كان، به‌ڵام ده‌رباره‌ی ئه‌و كۆڵان و شه‌قامانه‌ی بوون به گۆماو، له توانای ئێمه‌دا نه‌بوو كارێك بكه‌ین، ئێمه ده‌زانین ئاوه‌دانكردنه‌وه‌و رێكخستنه‌وه‌ی پارێزگاكه‌مان تێچوویه‌كی زۆری ده‌وێت. ده‌زانین گه‌نده‌ڵییه‌كی زۆر كراوه له ساڵانی رابردوودا".\nئێستا لای جه‌سام، باران نیعمه‌ت نییه وه‌ك ئه‌وه‌ی پێشتر پێیان ده‌گووت، ئه‌وكاتانه‌ی عێراقییه‌كان له‌گه‌ڵ بارینیدا چێژیان له كه‌ش و هه‌واكه‌ی وه‌رده‌گرت و زه‌وی ده‌ژیانده‌وه‌و بۆ جوتیاران ده‌بووه خێر و سه‌رچاوه‌ی بره‌وی رزقیان، ئێستا هیواداره باران نه‌بارێت بۆ ئه‌وه‌ی خه‌ڵكی تووشی كاره‌سات نه‌كات".\nبه‌ڵام عه‌لی فه‌رحان، سه‌رۆكی لیژنه‌ی كشتووكاڵ له ئه‌نجوومه‌نی پارێزگای ئه‌نبار ده‌ڵێت: "لایه‌نه‌كانی شاره‌وانی شاره‌كه ته‌واوی هه‌وڵی خۆیانداوه بۆ ئه‌وه‌ی شه‌قام و كۆڵان و ماڵه‌كان نوقمی ئاو نه‌بن، ئه‌وان ئه‌و توانایه‌ی به‌رده‌ستیان بۆ به‌هاناوه‌چوونی خه‌ڵك به‌كاریده‌ھێنن".\nفه‌رحان ده‌ڵێت: "داعش بووه هۆی ئه‌و وێرانكارییه گه‌وره‌یه له ژێرخانی پارێزگاكه‌دا، هه‌وڵی به‌رده‌وام هه‌یه له‌لایه‌نه حكوومییه‌كانه‌وه له پارێزگای ئه‌نبار و سه‌ڵاحه‌ددین، بۆ ئه‌وه‌ی ئه‌و ناوچه وێرانبووانه ئاوه‌دان بكرێنه‌وه‌و كێشه‌كانیان چاره‌سه‌ر بكرێت".


ماڵپەری فیردەوس | حوکمی ناشتنی مردوو لەناو تابوت ؟\nسەردێری پرسیار:حوکمی ناشتنی مردوو لەناو تابوت ؟\nبەرواری دانان :2019-08-04 کۆدی پرسیار:1358\nپرسیار : حوکمی ناشتنی مردوو لەناو تابوت ؟\nوەڵام : زۆربەی زانایان بۆ ئەوە چوون باش نییە مردوو لەناو تابوت دابنێیت ئەگەر پێویست نەکات " پێویست بکات وەک : مردوو سووتاوە ، یان خۆڵی زەوی نەرمە و ترسی ئەوە ھەیە ئاژەڵی دڕندە دەری بھێنن " ، کە ئەمە وتەی حەنەفی و شافعی و حەنابلە یە ، بەڵکو ھەندێک ئیجماع نقل دەکەن ، چونکە :\n(١) نقل نەکراوە لە پێغەمبەر درود و سەلامی خوای لێ بێت وە لە ھاوەڵانیش نقل نەکراوە .\n(٢) تابوت خۆ چوواندنە بە ئەھلی دونیا .\n(٣) زەوی باشتر بۆ لاشەی مرۆڤ .\nابن قدامە ڕەحمەتی خوای لێ بێت دەفەرمووێت : (( سونەت نییە مردوو بنێژیت لەناو تابوت ، چونکە نقل نەکراوە لە پێغەمبەر درود و سەلامی خوای لێ بێت وە لە ھاوەڵانیش نقل نەکراوە ، وە تابوت خۆ چوواندنە بە ئەھلی دونیا ، وە زەوی باشتر بۆ لاشەی مرۆڤ . )) المغنی .\nئیمام النووي ڕەحمەتی خوای لێ بێت دەفەرمووێت : (( باش نییە مردوو بنێژیت لەناو تابوت ، ئەمە مەزھەبی ئێمە و تێکڕایی زانایانە ، من وا گومان دەبەم ئیجماع ھەیە ، عبدری ڕەحمەتی خوای لێ بێت دەفەرمووێت : نەم زانیووە جیاوازی ھەبێت ، واتە جیاوازی نییە لەنێوان موسلمانان . )) المجموع ج٥ لاپەڕە ٢٨٧ .\nلە الموسوعة الفقهية باس کراوە دەڵێت : (( باش نییە مردوو بنێژیت لەناو تابوت بە یەک دەنگی ھەموو زانایان ، چونکە بیدعەیە ، وەسیەتی جێ بەجێ ناکرێت لەسەر ئەمە ، وە مەکروھ نییە ئەگەر مەسلەحەتی تێدا بوو ، لەوانە مردوو سوتاوە پێویستی بەمە ھەیە . )) الموسوعة الفقهية .


تەنیایی ڕەگی مانەوە - پەرەگراف\nتەنیایی ڕەگی مانەوە\n- دەسكەوتەكانی ڕۆژئاوا بەرهەمی شێوانی دۆخی سوریا بوو، لەم ئەخیرەشەوە خەریكبوو دۆخەكە وا ئیستقرار بكات، كە كانتۆنەكان بەیەكجاری لەیەكترو لە دەریا دابڕێن. شڵەقانێكی تری دۆخەكە ئەگەرچی ئەگەری شكست ئەهێنێت، بەڵام ئەگەرو خەیاڵی گەیشتن بە یەكترو بە دەریا جارێكی تر ئەهێنێتەوە، یەعنی بەڵكو خێری پێوەبێت.\n- پشت بە خۆبەستن یەعنی بەرگەگرتنی تەنیایی، هەر هێزێك بەرگەی تەنیامانەوەی گرت‌و زاڵبوو بەسەر ترسی تەنیایدا، ئەوە مەشروعی مانەوەیە. هەر هێزێك فۆبیای تەنیامانەوەی هەبوو، لای وابوو تەنیایی یەعنی كۆتایی، ئەو هێزە مەشروعی ڕۆشتنە ئەگەرچی زۆریش بمێنێتەوە.\n- (ئاشبەتاڵ و تەنیایی) دووانەن، هەر هێزێك لە تەنیامانەوەدا مقاوەمەتی هەڵبژارد، ئەوە هەر لە سەرەتاوە مەشروعی مقاوەمەتە. هەر هێزێك لە تەنیامانەوەدا ئاشبەتاڵی كرد، ئەو مەشروعە هەر لە ئەساسەوە ئاشبەتاڵێكی ڕانەگەیەنراوبووە.\n- هەر هێزێك بەرگەی تەنیایی گرت نابێتە داردەس، بە پێچەوانەوە ئەو هێزانەی كە بەرگەی تەنیایی ناگرن، هەمیشە پەیوەندییەكانیان ناهاوسەنگەو سەری لە عەمالەت و خیانەتەوە دەرئەچێ! چونكە ئەوەی لە تەنیایی ناترسێ، بۆ پڕۆژەو كارێك پەیوەندی ئەبەستێ، بەڵام ئەوەی لە تەنیایی ئەترسێ، بۆ پڕكردنەوەی 'بۆشایی' تەنیاییەكە پەیوەندی ئەبەستێ!\n- مقاوەمەت مانای سەركەوتن نیە، مانای دوو ئەگەرە، شكست‌و سەركەوتن. بەڵام ئاشبەتاڵ تەنیا ئەگەری شكستی هەیە، سیاسەتیش كە یەك ئەگەربوو، ئیتر بكەرەكانی تەنیا فاشل نین، بەڵكو تاوانباریشن، تاوانباری كوشتنی ئەگەرەكان.\n- ڕەگی مقاوەمەت پشتبەخۆبەستنەو ڕەگی پشتبەخۆبەستنیش پەروەردەیەو پەروەردەش یەعنی فكرو ئەخلاقی سیاسی، كە ئەمانە نەبوو ئیتر ترس لە تەنیایی‌و بۆشاییەك دروست ئەبێ كە بە پشبەستن بە غەیرە پڕئەكرێتەوە، ئەمەش ڕەگی مەشروعی تەسلیمبوونە.\n- دواجار ڕۆژئاوا ناكەوێ، لەبەر ئەوە نا كە ئەمەریكای لێیە، لەبەرئەوە كە نوسخەی پشت بەخۆبەستووی خۆمانی لێیە.


جارێكی دیكە دەستپێكردنەوەی خوێندن لە خوێندنگاكان جگە لە قۆناغی 12ی ئامادەیی دواخرا و بڕیاریشدرا خوێندن لەو قۆناغانەدا لە 1ی ئازاری داهاتوودا دەستپێبكاتەوە.\nجوتیار عادل، وتەبێژی حكومەتی هەرێمی كوردستان، ئەمڕۆ چوارشەممە 13ی كانونی دووەم لە كۆنگرەیەكی ڕۆژنامەنووسیدا ئەنجامی كۆبوونەوەی ئەمڕۆی ئەنجومەنی وەزیرانی هەرێم و لیژنەی باڵای بەرەنگاربوونەوەی كۆرۆنای خستەڕوو.\nوتیشی، لە كۆبوونەوەی ئەنجومەنی وەزیراندا، وەزارەتەكان ڕاسپێردران لە ماوەی دوو هەفتەدا پلان و پێشنیاری خۆیان تایبەت بە پرۆژەی بودجە ئامادەبكەن.\nجوتیار عادل ئەوەشی خستەڕوو، هەر لە كۆبوونەوەكەدا بڕیاردرا لیژنەیەك پێكبهێندرێت تایبەت بە پێداچوونەوە بە گرێبەستی خزمەتگوزارییەكان لە خاڵە سنوورییەكاندا.\nسەبارەت بە بڕیارەكانی لیژنەی باڵای بەرەنگاربوونەوەی كۆرۆناش وتەبێژی حكومەت ئاشكرایكرد، دوای تاووتوێكردنی پێشنیار و هەڵسەنگاندنەكانی هەردوو وەزارەتی تەندروستی و پەروەردە تایبەت بە دۆخی كۆرۆنا و پلانی خوێندن، بڕیاردرا قۆناغی 12ی ئامادەیی خوێندن لە ڕۆژی شەممە 16ی كانونی دووەم دەستپێبكاتەوە تا ئەوكاتەی لیژنەكە لە 2ی شوباتی داهاتوودا سەرلەنوێ كۆدەبێتەوە و هەڵسەنگاندن بۆ دۆخەكە دەكات.\nئەوەشی ڕوونكردەوە، خوێندن لە قۆناغەكانی دیكە لە 1ی ئازاری داهاتوو دەستپێدەكاتەوە.


ڕوونكردنەوەیەك سەبارەت بە مارەیى زۆر و کێشه‌کانی\nڕوونكردنەوەیەك سەبارەت بە مارەیى زۆر و کێشه‌کانی\nیەک شەممە, 24 تشرینی دووەم 2013 14:05\nبە ڕاستی لە ئیسلامدا كچ لەوە زۆر ڕێزدار و قورس و سەنگین ترە كە بە پارە یان بە زێڕ و شتومەك بەها و وەزن بكرێت، بۆیە دەبێت ئەوە بزانرێت ئەو مارەییەی كەوا بۆ كچ دادەنرێت لە كاتی بە شوودانیدا بریتی نى یە لە نرخی كچەكە بەڵكو دیاری و بەخشیشێكە پێشكەش بە كچ دەكرێت بۆ ئەوەی دڵی پێخۆش بكات و هەندێك شتومەكی پێبكڕێت وەك زێڕ و جلوبەرگ بۆ ئەوەی خۆی پێبڕازێنێتەوە چونكە ئافرەتان زۆر حەزیان لە شتی ڕازاوە و جوان و ناسكە و ئەمەش شتێكی سروشتى یە وەك خوای گەورە فەرموویەتی: [أَوَمَن يُنَشَّأُ فِي الْحِلْيَةِ] [سورة الزخرف: (18)] واتە: ئافرەتان لە نێو شتی ڕازاوەدا پێگەیشتوون.\nبەڵگەش بۆ ئەوەی كەوا مارەیی دیاری و بەخشیشە نەك نرخ و بەهای كچ خوای گەورە فەرموویەتی: [وَآتُواْ النَّسَاء صَدُقَاتِهِنَّ نِحْلَةً] [سورة النساء: (4)] نِحْلَةً: أي هدية.\nوە پێوەر بۆ بە شوودانی ئافرەت بریتى یە لە دین و ئەخلاق نەك پارە و ناوبانگ و پلەوپایە ! پێغەمبەری خوا صلى الله عليه وسلم فەرموویەتی: ((إذا أتاكم من ترضون دينه وخلقه فأنكحوه، إنْ لا تفعلوه تكن فتنة في الأرض وفساد كبير)) [صحيح سنن الترمذي رقم: (1084)] .\nوە ئیسلامی هانی گەنجانی داوە بۆ ژن هێنان بۆ ئەوەی خۆیان لە تاوان بپارێزن وەك پێغەمبەری خوا صلى الله عليه وسلم فەرموویەتی: ((يا معشر الشباب من استطاع منكم الباءة فليتزوج فإنه أغض للبصر وأحصن للفرج)) [صحيح سنن النسائي رقم: (2242)] .\nوە كار ئاسانی كردن لە بە شوودانی كچدا و كەم كردنەوەی مارەییەكەی نیشانەی بەرەكەت و خێر و فەڕی ئەو ئافرەتەیە وەك پێغەمبەری خوا صلى الله عليه وسلم فەرموویەتی:((إنَّ من يُمن المرأة تيسير خطبتها وتيسير صداقها)) [صحيح الـجامع الصغير رقم: (2235)] .واتە: بەڕاستی لە بەرەكەتی ئەوەیە كە خوازبێنی كردنی و بە شوودانی ئاسانكاری تێدا بكرێت و مارەییەكەی سووك و كەم بێت.


هابرماس ساڵی(1929) له دوسلدورفی ئه‌ڵمانیا له‌دایك بووه و فه‌لسه‌فه‌ی له شاری هایدلبێرگ له 1961 بۆ 1964 خوێندووه و له شاری فرانكفۆرت له فه‌لسه‌فه و زانستی كۆمه‌ڵناسیدا مامۆستا بووه. ساڵی 1971 بۆ 1981 سه‌رۆكایه‌تی ئه‌نستیتۆی ماكس پڵانی له به‌شی لێكۆلینه‌وه‌ی زانسته كۆمه‌ڵایه‌تییه‌كان پێ سپیردرا. هابرماس سه‌ر به بەره‌ی دووهە‌می قوتابخانه‌ی فرانكۆرته. وه‌كوو زۆربه‌ی نوێنه‌رانی قوتابخانه‌ی فرانكفۆرت له‌گه‌ڵ به ده‌سه‌ڵات گه‌یشتنی فاشیسته‌كان له ئه‌ڵمانیا كۆچی كرد و دواتر گه‌ڕایه‌وه ئه‌ڵمانیا و له‌زانكۆی فرانكفۆرت ده‌ستی به وانه‌گوتنه‌وه له فه‌لسه‌فه و كۆمه‌ڵناسیدا كرد. سه‌رچاوه‌ی فه‌لسه‌فی هابرماس بریتین له (كانتیزم، هیگلیزم، ماركسیزم، مارتن هایدگەر).\nنه‌خشه‌ی هزری هابرماسدەستکاری\nهابرماس و ماركسدەستکاری\nهابرماس و مودێڕنیتەدەستکاری\nوەرگیراو لە «https://ckb.wikipedia.org/w/index.php?title=یۆرگن_ھابرماس&oldid=702529»\nدواجار لە ١٧:٤١ی ١٩ی تەممووزی ٢٠٢٠ دەستکاری کراوە\nئەم پەڕەیە دواجار لە ١٧:٤١ی ١٩ی تەممووزی ٢٠٢٠ نوێ کراوەتەوە.


ئایا کورد ترەمپ ڕزگار دەکات؟\nئەمە وەک پاشخانێک.\nئەمە تاقیکرابوەوە، کاتێک ترەمپ ویستی لە ئەفگانستان بکشێتەوە، یەکسەر هاتن بەوە قەناعەتیان پێکرد کە نەکشێتەوە بەوەی گوایە کانزای دەگمەن و تایبەت لە ژێر زەوی ئەفگانستاندا هەیە. ئەمە بوە هۆی ئەوەی کە ترەمپ قەناعەتی بگوڕێت. بۆ مەسەلەی سوریاش خێرا، لیندسی گراهام و جەنەڕاڵێکی خانەنشینی سەربازی ئەمریکی ناوی جاک کەین، کە لە فۆکس نیوز کۆمێنت لە سەر هەواڵەکان دەدات، هاتن پرسی نەوت و پاراستنی نەوتیان هێنایە ئاراوە بۆ ترەمپ کە گوایە نەوتێکی زۆر لە سوریا هەیە و نابێت ڕێگە بدەین کەسی تر دەستی بەسەردا بگرێت. جاک دووجار بۆ ئەم مەبەستە سەردای کۆشکی سپی کردوە، دواجار ١٤ی مانگ بوو.


8 شوبات 2020 [ 15:12 ]\nعێراقی كۆمیۆناڵ یان پۆتانسێلێك بۆ دابەشكردنی كمال محمد لەم سەردەمەی مۆدێرنێتەی سەرمایەداریدا بەشێوەیەكە كۆمەڵگا لە نرخە پیرۆزەكانی دور خراوەتەوەو ڕێگای بۆبەرژەوەندی خوازی زلهێزەكان و تەنانەت كۆی ئەو حكومەتە یەك لە دوای یەكانە كردۆتەوە كە ئێمە لێرەدا مەبەستمان لێی عێراقە ،پەراێزخستن و دورخستنەوەی تاكەكانی كۆمەڵگا لەئابورییەكی كۆمیۆناڵی دیموكراتیك هۆكارە بۆ ئەوەی ئیدی ئەو كاتانە بێتە ئاراوە كە هەموو ئەو كێشانەی لەڕۆژی ئەمڕۆكەدا بە چارەسەر نەكراوی بمێنێتەوە ،ئەمڕۆكە لە كاتێكدا كە خۆپیشاندەرانی عێراق دەستیان بە تاوتوێكردن و دەرەنجامگیركردنی نرخاندنەكانی خۆیان كردوە و دەركیان بەو راستییە كردوە كەهەر كێشەیەك چارەسەری لەناخی خۆیدا هەڵگرتوە ،بۆیەشەپۆلێكی نوێیان لە ناڕەزاییەكانیان دەست پێكردوەو پێیان وایە ئەوەی وایكردوە لە رابردو مافەكانیان لەدەست بدەن ئەمڕۆكەشیان پێ لەدەست ئەدات و كە مەبەست لێیان ئەو سیاسی و پارتە سیاسییانەن كە كە بەشدار بوون لەدارشتن و بەرێوەبردنی حكومەتە یەك لەدوای یەكەكانی عێراق و دەستیان هەبوە لە نەژاد پەرەستی و نەتەوە پەرەستی گەلانی عێراق و نەگەشتن بە عێراقێكی كۆمیۆناڵ .\nزەینی خۆپیشاندەرانی عێراق پڕە لە یۆتۆپیاكانی ئازادی ،ئەمەش دەرهاویشتەی هەلومەرجە سەختەكانی ژیانیانە كە ناعەدالەتی و نابەرابەرایی و فۆرمە جیاجیاكانی ستەم بوە،ستەمێك كە دەرهاویشتەی فۆرمە دەسەڵاتخوازەكانی مۆبیلیزەكردنی كۆمەڵایەتی و سیاسی و ئایدۆلۆژی و ئابوری گەلانی عێراق بوە ،ئەوەی گەلانی عێراقی لەم خۆپیشاندانانەدا كۆكردۆتەوە رەخنەكردن و بینینی نەهامەتییەكانیانە بەدەست ئەو هێزانەی كە جیاوازی ریشەیی خستۆتە نێوانی كۆمەڵگاوە . روناكی خستنەسەر مۆركە عەقڵانییەدۆگماتیزمەكەی پارتەكانی عێراق و پێداگرییان لەسەر ئازادی وەك بەهایەكی وجودی راستەقینە لەفۆرم و رواڵەتدا ئەمە فەلسەفەی خۆپیشاندەرانی عێراقی ئەمڕۆكەیە بۆ گەشتن بە عێراقێكی كۆمیۆناڵی دیموكراتیك تەواو نزیك دەكاتەوە هەرئەمەشە دواجار دۆگمایی عەقڵی پارتە سیاسی وسیاسییە پۆپۆلیستەكانی لەسەبەتەی مێژوودا ئەنێت و دوبارە دینامیكییەت و ژیان و بزاوت و ئەنتی دیتێرمنیسم كۆیان ئەكاتەوە لە عێراقێكی كۆمیۆناڵی دا .


حکومەتا عێراقێ: بکوژێن هیشام هاشمی ب قاچاخ برنە ژدەرڤەی وەلاتی - پرس بادینی\nHome سڵایدشۆو عێراق ناوخۆیی هەواڵ حکومەتا عێراقێ: بکوژێن هیشام هاشمی ب قاچاخ برنە ژدەرڤەی وەلاتی\nحکومەتا عێراقێ: بکوژێن هیشام هاشمی ب قاچاخ برنە ژدەرڤەی وەلاتی\nپرس میدیا 11:24:00 AM سڵایدشۆو, عێراق, ناوخۆیی, هەواڵ,\nگوتەبێژێ حکومەتا عێراقێ، ڕاگەهاند ئەو کەسێن ب کوشتنا شروڤەکارێ بوارێ ئەمنی، هیشام هاشمی تومەتبارن ژ ئالیێ هندەک ئالیان ڤە ب قاچاخی برنە دەرڤەی وەلاتی.\nئەحمەد مەلا تەڵاڵ، گوتەبێژێ حکومەتا عێراقێ د چاڤپێکەفتنەکێ دە دگەل کەناڵێ نیمچە فەرمیێ عێراقیە گوت "هێزێت ئەمنی د ڤەکولینیێ دا ل ئێک ژ ناوچەیێن بەغدا، دەست بسەر دوو ماتورسکلاندا گرتیە کو ل سەر تیرورکرنا هیشام هاشمی دا هاتنە بکار ئانین".\nگوتیەژی "دوو بکوژێ هیشام هاشمی ژ ئالیێ هێزێن ئەمنی ڤە هاتنە ناسکری و مستەفا کازمی سوزا دەستەسەرکرنا ئەوی تاوانبارێ ڕەڤی بو دەرڤەی وەلاتی دایە و سوزدایە بگەهیتە سزایێ خو".\nل شەشی تەموزا بوری دا، شروڤەکارێ بوارێ ئەمنی، هیشام هاشمی ل بەردەرگەهێ مالا خو ل ناوچەیا زەیونە ل ناڤەراستا باژارێ بەغدا ژ ئالیێ ژمارەیەک چەکدارێن نەناسکری ڤە هاتە تیرورکرن و بویەر ژی لسەر ئاستێ نافخویا عێراق و ناڤدەولەتی ڤە ب توندی هاتە شەرمزارکرن.\nتاگەکان # سڵایدشۆو # عێراق # ناوخۆیی # هەواڵ\nBy پرس میدیا at 11:24:00 AM\nLabels: سڵایدشۆو, عێراق, ناوخۆیی, هەواڵ\nسڵایدشۆو عێراق ناوخۆیی هەواڵ


ڕێگایەک بۆ ئەوەی بزانیت کێ تۆی لە فەیسبووک دیلێت کردووە - Yeane.Org ماڵپەری یانی\nڕێگایەک بۆ ئەوەی بزانیت کێ تۆی لە فەیسبووک دیلێت کردووە\nئەگەر دەتەوێ بزانی كێ لە لیستی هاوڕێیەتی فەیسبووك دیلێتی كردووی، ئێستا ئەمە ئاسانە لە ڕێگەی بەڕنامەی (who deleted me) دەتوانی ئەمە بزانی.\nدابەزاندنی بەرنامەكە زۆر ئاسانە و دەتوانیت لە سەر ماڵپەڕی ” گووگڵ كرۆم” و” فایەر فۆكس” دایبەزێنیت.\nئەم بەڕنامەیە تەنها ئەو كەسانەت بۆ ئاشكرا ناكات كە تۆیان لە لیستی هاوڕێیەتی سڕیوەتەوە، ئەوانەشت بۆ ئاشكرا دەكات كە ئەكاونتی خۆیان وەستاندووە و ئەو هاوڕێیانەی زیادت كردوون و ئەوانەی دیلێتت كردوون و لیستێكت دەداتێ بەناوی هەموو ئەو هاوڕێیانەت كە دوایین جار لە فەیسبووك بەدیار كەوتوون.\nلە رێگەی ئەم هەنگاوانەی خوارەوە، دەتوانی كار بەم بەڕنامەیە بكەی:\n– لە رێگەی داگرتن لە سەر (current friends) بەڕنامەكە دادەبەزێت.\n– دوای جێگیركردن، بەڕنامەكە پەیجێکی نوێی فەیسبووك دەکاتەوە. ئەمە پێویستی بەكەمێك ئارامی هەیە تا زانیاریەكان كۆدەكاتەوە.\n– پێش جێگیركردنی بەڕنامەكە، هاوڕێكانت بۆ ئاشكرا ناكات كە تۆیان دیلێت كردووە.\n– بۆ ئەوەی بزانی كێ دیلێتی كردویت، پەنجە لە سەر ئایكۆنەكە دابگرە تا پەیچی بەرنامەكە دەردەكەوێت، چاوەڕێ بە تا پشكنێنێكی تەواودەكات، پاشان ئەنجامەكانت بۆ دەردەكەوێت.\n١٠٠ كه‌ڤه‌ری كوردی بۆ فه‌یس بوو


حەشدی نیشتمانی لە جیاتی حەشدی شەعبی – ناوەندی لێكۆڵینەوەی رووداو\nحەشدی نیشتمانی لە جیاتی حەشدی شەعبی\n08/06/2021 rudawrc rc شرۆڤە Leave a comment\nلە دەمی گرژییەكانی نێوان حكومەتی كازمی و گروپە وەلائییەكانی ناو حەشدی شەعبی، حەیدەر عەبادی سەرۆكوەزیرانی پێشووی عێراق، دەستپێشخەرییەكی بۆ بە “نیشتمانی” كردنی ئەم هێزە ئەمنییە راگەیاند. پوختەی پلانەكەی عەبادی خۆی لە دوو تەوەری سەرەكیدا دەبینێتەوە: حەشدێكی نیشتمانی كە ملكەچی ئەجێندا هەرێمایەتییەكان نەبێت ( ئێران و سوریا)، حەشدێكی سەربازیی ملكەچ بۆ فەرمانەكانی مەرجەعە سەربازییەكەی خۆی، كە سەرۆكی گشتی هێزە چەكدارەكانی عێراق، واتا سەرۆكوەزیرانە وەك باڵاترین دەسەڵاتی جێبەجێكردنی دەوڵەت.\nهەرچەندە لە ئێستادا عەبادی پێگەیەكی یەكلاكەرەوەی لە هاوكێشەی هێز و بڕیاری عێراقیدا نییە، بەڵام بەوپێیەی لە ویلایەتی ئەودا (2016)، یاسای ژمارە 40ی حەشدی شەعبی دەرچووە، دەكرێت لەدوای مالیكی، وەك باوكی دووەمی بەفەرمی ناساندن و هەوڵی بەیاساییكردنی حەشد و قوتكردنەوەی وەك قەوارەیەك سەیر بكرێت، ئەویش لە كاتێكدا كە فەتواكەی سیستانی (حوزەیرانی 2014) تەنیا باسی خۆبەخشیی لەناو هێزە ئەمنییەكان كردبوو، بەبێئەوەی دوورونزیك باسی حەشد یان دروستكردنی قەوارەیەك بەناوی ئەوانی كردبێت.\nعەبادی لە ساڵانی 2014_ 2018 دا شەرعیەت و بودجەی زۆریشی بەحەشد بەخشی، بەڵام لە هەندێك وێستگەشدا وەك ئێستای مستەفا كازمی، لەگەڵیان كەوتە مشتومڕ و بەئاشكرا تۆمەتباری كردن بەوەی كە سەركردەكانیان، لەسەر خوێنی چەكدارەكانیان خەریكی ڤێلاكڕین و خۆ دەوڵەمەندكردنن و موچەی بندیوار دەخۆن. لەپاش عەبادیش، باڵە دەستڕۆیشتووەكانی حەشد زیاتر پێیان راكێشاوە، وەك لە نمایشە سەربازییەكانی پاش گرتنی قاسم موسڵیح لە 26 ئایاری 2021دا دەركەوت. بەڵام هێشتا عەبادی مانەوەی حەشد بەپێویستییەكی نیشتمانی دەبینێت، بەو پێیەی “هێزێكی ستراتیژییە” و دژی ئەوەشە بە قسەی خۆی بە “بەشەیتان وێنا بكرێن” كە ئەمەش زیاتر گوتار و بانگەشەی خۆپیشاندەرانی تشرین و هێزە مەدەنییە عەلمانییە نوێیەكانی لەدایكبووی خۆپیشاندانەكانە.\nعەبادی كە ئێستا لە كازمی دوور نییە و لەسەر هێزە میانڕەوەكانی شیعەش ئەژمارە، بانگەشە دەكات بۆ ئەوەی حەشد ببێتە دەزگایەكی گوێڕایەڵی ئەمنیی بێدەنگ لە چەشنی دەزگای دژە تیرۆر یان سوپا و، خۆیشی لە هەژموونی دەوروبەر قورتار بكات، بەڵام ئەم ئامانجە لەگەڵ پەیام و عەقیدەی ئێستای حەشد نایەتەوە كە جگە لەوەی خۆی پێ “پیرۆز”ە، پڕیەتی لەو گرووپانەی كە مەرجەعەتیان لەودیو سنوورەوەیە. ئامارەكان دەریدەخەن، دەوروبەری 45 گروپ لەناو ئەم هێزەدا شوێنكەوتەی فەتواكانی عەلی خامنەیی رێبەری باڵای شۆڕشی ئێرانن، بەرامبەر بەمەش، 17 كۆمەڵ و گرووپی حەشد راستەوخۆ سەر بە عەتەبەكانی ژێر ئیدارەی نووسینگەی سیستانین و 6 گرووپی دیكە شوێنكەوتووی مەرجەعی دیكەی ناوخۆ و دەرەوەی عێراقن.\nدەستپێشخەرییەكەی عەبادی لە كاتێكدایە هێزە سیاسییەكانی شیعە خۆیان بۆ هەڵبژاردنێكی چارەنوسساز لە ناوەڕاستی تشرینی یەكەم (ئۆكتۆبەر) ی داهاتوو ئامادە دەكەن. لەم وێستگە دەستورییەشدا خوێن و قوربانییەكانی حەشد بەهەمانشێوەی هەڵبژاردنی 2018 كەرەستەیەكی سەرەكی بانگەشە دەبێت لە بازاڕی بانگەشە، هاوپەیمانیی فەتح كە نوێنەرایەتی سیاسی ئەم هێزانە دەكات، بەهەمان پێكهاتەی جارانەوە خۆی بۆ هەڵبژاردنەكە تۆماركردووە و هیوای وەهایە دەنگی هاوسۆزەكانی حەشد بچنێتەوە. چونكە سەرەڕای هەموو ئەو پێشێلكاری و بێسەروبەرییەی لەناو حەشددا هەیە، هێشتا بەلای شیعە راستڕەوە عەقایدییەكانەوە هیچ بەدیلێكیتری نییە چونكە، لەپاش 2003 كە سەدام رووخا و پێكهاتە شیعەی لە ڕووی سیاسییەوە سەرلەنوێ لەدایكبوونەوە و بوونە حوكمڕان، هیچ كات وەك 2014 نەكەوتنە بەر مەترسی داڕمان. ئەوەشی لەم تەنگەژە سەرەكییە رزگاری كردن و گەمارۆی چەكدارانی داعشی لە پشتێنەی بەغدا تێكشكاند، پێكهاتەكانی ئێستای حەشدی شەعبی بوو. لەوەشەوە باوەڕێكی زاڵ لەناو شیعەكان هەیە كە حەشد بە باڵە عێراقی و ئێرانییەكەیەوە “پارێزەری خاك و پیرۆزییەكان و ناموسن” و هەر چەشنە هەوڵێك بۆ رێكسختنەوە یان بە سیستماتیك كردنیان، خێرا دەخرێتە قاڵبی دژایەتی حەشد و بەئامانجگرتنی، كە بەقسەی ئەوان پلانی ئەمەریكا و ئیسرائیلە.\nجگە لە رێگرە عێراقییەكانی رێكخستنەوەی حەشد، فاكتەری ئێرانیش هەر یارمەتیدەر نییە بۆ نیشتمانی كردنی، چونكە دەستەی حەشدی شەعبی بەمیلاكی دەوروبەری 160 هەزار كەس و بودجەیەك كە 2.4 ترلیۆن دینارە، بووەتە كەڤەر و سەرچاوەیەكی باشی دارایی بۆ ئەو گروپانەی كە بۆ ئامانجە ستراتییەكانی ئێران لە عێراقدا تێدەكۆشن وهێزەكانی ئەمەریكا دەكەنە ئامانج. لەم میانەیەشدا ئەوەندە بەسە بزانرێت كە لە ماوەی دوو ساڵی رابردوودا، 300 هێرش كراوەتەسەر هێزەكانی هاوپەیمانان كە چوار كوژراوی ئەمەریكی و 25 هاوكاری عێراقیی ئەوانی لێ كەوتووەتەوە. سەرچاوەی پارەداركردن و پڕچەككردنی ئەم گروپانەش هەر لەژێر چەتری حەشدی شەعبییە كە ناونیشانێكی بەرین و بەرفراوانە بۆ كۆمەڵێك گروپ و دەستەی جۆراوجۆر و هەر چەشنە كۆنتڕۆڵكردنێكی لەلایەن عێراقەوە ئەم گروپانە لە شەرعیەت و چەكی لە كۆنتڕۆڵ دەرچوو رووت دەكاتەوە. ئەوەش بۆ ئێران كە پێگەیەكی بەهێزی هەیە لە عێراقدا جێگای قبوڵ كردن نییە و هەر بەم هۆیەشەوەیە كە كاتێ بەرپرسێكی عێراقی دەچێتە تاران جەمسەرەكانی هێز لەوێ، یەكسەر داوای پاراستنی حەشدی شەعبی دەكەن.


ئه‌ورووپاییه‌کان پێبه‌ند ده‌بن به به‌رجام - Mehr News Agency\n7 reşemiyê 2019 - 14:46\nNews Code 24857\nباڵوێزی فه‌ڕه‌نسا له ئه‌مریکا:\nئه‌ورووپاییه‌کان پێبه‌ند ده‌بن به به‌رجام\nژرار ئارۆ ئاماژه‌ی به به‌رژوه‌ندییه‌کانی ڕێککه‌وتنی ناڤۆکی له‌گه‌ڵ ئێران کرد و جه‌ختی کرد که ئه‌ورووپاییه‌کان پێبه‌ند ده‌بن به به‌رجام.\nبه ڕاپۆرتی ئاژانسی مێهر، ژرار ئارۆ، باڵوێزی فه‌ڕه‌نسا له واشنتۆن دڵنیایی دا که ۳ وڵاتی ئه‌ورووپایی که به‌رجامیان واژۆ کردووه، پێبه‌ند ده‌بن به‌م ڕێککه‌وتنه.\nئه‌و له میانه‌ی په‌یامێکی تویتری به‌رجامی به ڕێککه‌وتنێکی باش وه‌سف کرد که ئێران تاکوو ئێسته پێبه‌ند بووه پێی و هیچ شتێکی دیکه‌ش ناتوانێت شوێنی چاودێڕییه‌کانی ئاژانسی نێونه‌ته‌وه‌یی ناڤۆکی له‌م وڵاته بگریته‌وه.\nئارۆ جه‌ختی کرد که ئه‌ورووپاییه‌کان پێبه‌ند ده‌بن به به‌رجام.\nڕۆژی پێشوو، داڤید سالیوان، باڵوێزی ئه‌ورووپا له ئه‌مریکا له میانه‌ی قسه‌کانی ڕه‌خنه‌ی له سیاسه‌تی ترامپ گرت و ئاماژه‌ی دا که ئه‌مریکا زۆر خراپ سه‌رقاڵی به‌رز کردنه‌وه‌ی ناکۆکی له نێوان هه‌ر دوو لایه و ئه‌مه‌ش ده‌بێت پێداچوونه‌وه‌ی بۆ بکرێت.\nئه‌و سه‌باره‌ت به ڕێککه‌وتنی ناڤۆکی له‌گه‌ڵ ئێران وتی: به‌رجام له لایه‌ن نه‌ته‌وه یه‌کگرتووه‌کانه‌وه واژۆ کراوه. یه‌کێتی ئه‌ورووپا و ۶ وڵاتی دیکه به‌شداری ئه‌م په‌یمانه بوون. ئه‌م بڕیاره ته‌نیا سه‌باره‌ت به پرسی ناڤۆکی گیراوه